Dantzaldiaren harira, bost konpainia jasoko ditu Euskalduna jauregiak — dantzan.eus\nHemen zaude: Hasiera › Hemeroteka › Dantzaldiaren harira, bost konpainia jasoko ditu Euskalduna jauregiak\nDantzaldiaren harira, bost konpainia jasoko ditu Euskalduna jauregiak\nLa Fundicion aretoak antolatzen duen ekitaldiak umeei zuzenduriko koreografia bat eskainiko du\nAniztasuna eta mestizaia. Gaur egun dantzaren egoera aztertu nahi duen horrek nahitaez jo beharko du bi hitz horietara. Aniztasuna teknika aldetik, bere mugekin konforme egon ez, eta aspaldi ekin baitzion dantzak lurralde berriak arakatzeari. Mestizaia kulturen arteko zubi bihurtu den heinean. Asko dira dantzari ireki zaizkion bideak; handia da koreografo gazteek egin duten lana. Kaleidoskopio baten antzera, hainbat aurpegi dituen errealitatearen zati bat ekarriko du Bilbora Dantzaldiak, dosi txikitan baina eraginkorretan. Bizkaiko Foru Aldundiaren babesarekin, La Fundicion aretoak hirugarrenez antolatzen duen ekitaldiak bost talde jasoko ditu orain: Rafael Amargoren konpainia (Madril), Mal Pelo (Girona), Groupe D.A.C.M. (Grenoble), Galili Dance (Groningen) eta Roseland Musical (Bartzelona). Azken horrek umeei zuzenduriko koreografia aurkeztuko du.\nFlamenkoa eta giza kezkak\nRafael Amargorena egun batean abiatu eta oraindik geldiunerik ezagutu ez duen ibilbidearen historia da. Goi mailako flamenko dantzariekin aritzeak ez zuen kikildu. Haiengandik ikasi zuen gaur egun oholtza gainean erakusten duen guztia. Baina etxean arrakasta lortu nahi duenak kanpora jo behar du lehenik, eta halaxe joan zen Amargo Tokiora, El flamenco taulatu ospetsuan indarrak neurtzera. Bolada batez Yuriko Yoda, Etsuko Saito eta Txizuko Otsuka konpainiak zuzendu eta haientzako koreografiak egin ostean, Madrilera bueltatu zen. 1997an bere konpainia sortu zuen, eta harekin egindako La garra y el angel estreinako lanak kritika ezin hobeak jaso zituen. Amargo azken koreografiarekin, berriz, aurtengo Max sarietan dantzari onenaren eta ikuskizun onenaren sariak jaso ditu.\nBien bitartean, umeentzat zuzenduriko dantza musikaletan erreferente bilakatu da Roseland Musical. Hogei urte betetzera doa konpainia, eta El país sin nombre ekarriko du Bilbora, umeen irudipena sustatzera zuzendurik dagoen obra. Florentzia panpinaren bitartez, ilargi beteko gauetan ametsik eroena ere errealitate bihur daitekeela ikasiko dute haurrek. Herrialde horretatik, Kataluniatik, alegia, eta hango dantza sari nazionala besapean dutela etorriko dira Mal Pelo taldeko kideak. Beren lan guztietan gizakiaren gaineko gogoeta sakona plazaratzen dute; ez dago errazkeriarentzako tokirik. «Gizakia gauza guztien neurrira egoki daiteke, baina animalia izaera da bere gizatasuna ezagutzeko aukera ematen dion bakarra... Malpelo. Hezur haragizko izakiez beteriko munduan bizi dira, non sarritan errealitatea eta fikzioa nahasten diren; pentsamenduak eta imajinazioak topo egiteko toki aproposa». L’animal a l’ esquena kategorizazio horren barruan sartuko litzateke.\nBestetik, txotxongilo eta hezur haragizko dantzariekin lan egiteko ohitura du Groupe D.A.C.M. taldeak, eta mugara eraman du elementu bizidun eta artifizialen gaineko ikerketa. ShowRoomDummies-en gorputz artifizialek ezinegona sor dezaketen azaltzen ahaleginduko dira, eta, horretarako, unearen arabera erotismoa edo higuina iradoki dezaketen manikiak erabiliko dituzte. Itzik Galilik zuzentzen duen Galili Dancek, berriz, pertsona batzuek elkarren kontra borrokatzeko duten grina agertzen du For heaven’s sake-n. Gatazken interpretazio arras pertsonala da lana.\nSaio guztiak Euskalduna jauregiak jasoko ditu, arratsaldeko zortzietatik aurrera, Roseland Musical konpainiaren saioa izan ezik. Azken hori arratsaldeko seietan hasiko da.


Zinema ikerketak zabaltzea du xede ‘Zine’ argitalpen digitalak | Kultura | Berria\nZinema ikerketak zabaltzea du xede ‘Zine’ argitalpen digitalak\nUrtean bitan plazaratuko dute, eta euskal zinemari bereziki erreparatuko dio, baita zinemak beste diziplina batzuekin dituen harremanei ere. Lehen zenbakia eskura jarri dute jada.\nJoxean Fernandez, Pablo La Parra, Carlos Mugiro, Harkaitz Millan eta Maialen Beloki, argitalpenaren aurkezpenean. Maialen Andres /Foku Tamaina handiagoan ikusi\nZinemaren inguruko ikerketa lanak sustatzea eta zabaltzea. Helburu horrekin jaio da ZINE: ikerketa zinematografikorako koadernoak argitalpen digitala. Elias Kerejeta Zine Eskolak, Euskadiko Filmategiak eta Donostiako Zinemaldiak elkarlanean jarri dute abian, eta, azaldu dutenez, euskal zinemari arreta berezia eskainiko dio, baita zinemak beste diziplina batzuekin dituen harremanei ere. Interneten plazaratuko dute, urtean bitan —udaberrian eta udazkenean—, eta lehen zenbakia eskuragarri jarri dute dagoeneko, hiru erakundeen webguneetan. Hainbat adituren eskutik, Nestor Basterretxearen eta Maria Jesus Fombellida Tatus-en lanak hartu ditu aztergai oraingoan.\nBi atal nagusi izango ditu argitalpenak. Lehenak bertako nahiz atzerriko adituen jatorrizko ikerlan monografikoak jasoko ditu, eta bigarrenak, berriz, «ikerketa akademikoaren eta sorkuntzaren arteko formatu hibridoak» aztertuko dituenak, Elias Kerejeta Zine Eskolaren Ikerketa Sailak bultzatutako proiektuen ingurukoak.\nEuskal zinema da lehen zenbakiko protagonista, eta bi ataletan banatu dituzte bertako edukiak ere. Hala, lehenik, Elixabete Ansa Goikoetxea Txileko Unibertsitate Katoliko Pontifikaleko Estetika Institutuko Ikasketa Gaietarako zuzendari eta irakasle elkartuak egindako azterlan monografikoa dakar: Basterretxearen fabrika: euskal zinema konstruktibista baterako oharrak. Zinemaren eta fabrikaren irudiaren arteko harremanari buruzko azterketaren bidez, «euskal zinema ulertzeko proposamen bat aurkezten da, ikuspegi konstruktibista batetik». Horretarako, adituak abiapuntutzat hartu ditu Nestor Basterretxearen OperacioÌn H filma (1963) eta «euskal zineman komunitatea pentsatzeko formen inguruan problematizatzeko beharra». Bigarren atalean, berriz, Maria Jesus Tatus Fombellida zinemagile amateurrak 1975etik 1985era bitarte filmatutako Gure Herria dokumental sortari erreparatu diote. Enrique Fibla Elias Kerejeta Zine Eskolako ikertzaileak, Benoit Turquety Lausanneko Unibertsitateko irakasle eta zinema amateurrean adituak, eta Sahatsa Jauregi artistak sinatu dituzte atal horretako testuak; nork bere diziplinatik, halako filmek praktika kulturalen mapan duten tokiari buruz gogoeta egin dute. Horiekin batera, Fombellidaren Gure Herria dokumental sortako bederatzi filmen bertsio digital berriak argitaratu dituzte zinema eskolaren webgunean.\nEzagutza berria sortzea\nElias Kerejeta Zine Eskolak hastapenetatik oinarrizko bi helburu dituela gogorarazi du Carlos Mugiro zuzendariak: «Batetik, ezagutzaren transmisioa, bere prestakuntza eskaintzaren bidez gauzatzen dena; eta bestetik, ikerketa, ezagutza berria sortzeko oinarria dena». Horregatik, ikerketari lotutako berariazko sail bat dutela nabarmendu du, eta haren askotariko lanen emaitzak plazaratzeko beste instituzio batzuekin elkarlanean jardun dutela orain arte, hainbat proiektutan. Argitalpen berriak ere asmo berari erantzuten dio, Mugiroren esanetan. «Helburu horri lotuta sortu zen argitalpen akademikoaren ideia, zeinak aukera emango duen eskolan lantzen ari diren ikerketak jasotzeko, eta, batez ere, zinemaren arloan lanean ari diren ikertzaileak gonbidatzeko beren lanen emaitzak jakitera ematera». Argitalpen akademikoa den neurrian, zorroztasun zientifikoz jardungo duela, eta mundu akademikoari zabalik egongo dela gaineratu du zuzendariak.\nZorroztasunean eta kalitatean egin du azpimarra Pablo La Parra eskolako ikerketa sailaren koordinatzaileak, eta beste hiru ezaugarri nabarmendu ditu. Batetik, edonorentzat eskuragarri egongo dela, doan jaitsi ahal izango baita saretik. Bestetik, testuak euskaraz, gazteleraz, eta ingelesez edo frantsesez —jasotako materialen arabera— plazaratuko dituztela. Horri lotuta, azaldu du euskarazko jatorrizko ikerketak eta literatura akademikoa sustatu nahi dituztela posible den guztietan, eta bestela, kalitate handiko itzulpenen alde egingo dutela. «Bada beste helburu bat ere, epe ertain eta luzerakoa: euskarazko corpus bat sortzea ikasketa zinematografikoetan espezializatutako literatura biltzeko». Eta azkenik, argitalpenean parte hartuko duten guztiek, izan egile, itzultzaile edo zuzentzaile, ordainsari bat jasoko dutela ere adierazi du La Parrak: «Aipamenak anekdotikoa dirudien arren, ez da hain gauza ohikoa, lan akademikoan prekarizazio handia baitago».\nHalako proiektu batean elkarlanean aritzea «oso naturala» da Euskadiko Filmategiarentzat, Joxean Fernandez zuzendariaren iritziz, «euskal zinema baitago ikerketa ahalegin honen erdigunean». Izan ere, Filmategian ere hainbat ikerketa lerro dituztela zabalik ekarri du gogora, eta bai bakarka bai beste erakunde batzuekin eskuz esku garatzen dituztela. Ildo beretik mintzatu da Maialen Beloki Donostiako Zinemaldiaren zuzendariordea ere, eta jaialdiak urte osoan aurrera eramaten dituen ikerketa proiektuen ardatz berean kokatu du argitalpen berria.\nGipuzkoako zinemagintzaren maila «bikaina» dela adierazi du Harkaitz Millan Kultura diputatuak, eta hori hala izateko arrazoi nagusia «oinarritik egiten den lana» dela gehitu du, instituzioen arteko elkarlana txalotzeaz bat.


Lea-Artibaiko hondakin bilketa sistema Bizkai osora zabalduko da martxoan - Busturialdeko Hitza : Busturialdeko Hitza\nLea-Artibaiko hondakin bilketa sistema Bizkai osora zabalduko da martxoan\n2018az geroztik Lea-Artibain proba pilotua egin dute, eta "emaitzak onak" izan direla eta, martxoaren 1etik aurrera sistema hori lurralde osora zabaltzea erabaki du aldundiak. Martxoaren 1etik aurrera beraz, animalia hondakinak ere birziklatu egingo dira Bizkai osoan.\nLea-Artibaik 2018an hasitako bideari jarraituko dio martxoaren 1etik aurrera Bizkaia osoak. Egun horretatik aurrera, edukiontzi marroian, dagoeneko jasotzen zirenez gain, haragi eta arrain hondakinakere bota ahalko dituzte Bizkaiko bizilagun guztiek. Bizkaiko Foru Aldundiak hondakin organikoak tratatzeko sistema aldatu du, eta aldaketa hori beste urrats bat dela esan dute.\nHondakin mota horiek zenbait aldaketa ekarriko dituzte prozesuetan eta, gainera, bilketa bolumena gehituko da. Horren ondorioz, foru erakundeak halako hondakinak tratatzeko azpiegitura nagusia egokitu du (Bizkaiko Konpostegia) eta, aldi berean, tratamendu aukera teknologiko berriak bilatu direla jakitera eman du. Zeregin horri esker, hurrengo hilabeteetan Berriatuan, Getxon eta Igorren eskualdeko konpostatze planta berriak ipiniko dira.\nObrek aurretik zeuden instalazioak aprobetxatu dituzte, eta urtebete behar izan dute horiek egiteko; lanak iaz amaitu zituzten. Egokitzzapen lanak amaitu eta gero, azkeneko hilabeteetan probak egin dituzte, “funtzionamendua aztertzeko”. Une honetan plantak urtean 10.400 tona biohondakin tratatzeko gaitasuna dauka. Inausketa hondakinen tratamenduari erreparatuz, edukiera ere antzekoa da. Prozesuak zortzi aste irauten ditu, eta urtean gutxi gorabehera 12.2000 tona konpost sortuko dira.\nGaur egun Bizkaiko Konpostegiak hondakinak pilatzeko 300 metro karratuko nabea dauka. Bertan, hondakinak bildu eta poltsak irekitzen dira. Gero, bereizketa egiten da akats baten ondorioz bota diren hondakin ez konpostagarriak kentzeko.\nLea-Artibaiko proiektu pilotua 2018an hasi bazen ere, Mutrikun 2016ko uztaileanhasi ziren bosgarren edukiontziaren sistemarekin. Bai Lea-Artibain eta baita ere Mutrikun bosgarren edukiontziaren sistema ezartzeaz batera hasi ziren animalia hondakinak ere birziklatzen.


[GOI] Harira (Jon Peli Uriguen)\nmsg.2014-07-10 19:46:02 balberdi-k idatzia\nBerrikuntzaz, ekintzailetasunaz, turismoaz eta landa garapenaz dihardu alorreko diputatuak. Gipuzkoa lurralde ekintzaile eta berritzailea dela dio, "berritzaileagoa" izan beharko litzatekeen arren. Pozik azaldu da, bestalde, Gipuzkoara geroago eta turista gehiago datorrelako.\n[GOI] Harira (Iñigo Alberdi)\nmsg.2014-06-20 13:59:33 agoiti-k idatzia\nArrasateko Goienaren egoitzan\nEuskadiko Orkestra Sinfonikoa izango dugu gaur berbeta gai; izan ere, gurekin daukagu bertako zuzendari nagusia, Iñigo Alberdi. Aurki, uztail amaieran, utziko du kargua, bertan zortzi urte egon ostean eta egindako lanaren gainean eta Euskadiko Orkestra Sinfonikoaren gainean, oro har, jardungo dugu berarekin ondorengo minutuetan. Harira saioan.\n[GOI] Harira (Josu Zabala, MU)\nmsg.2014-06-18 09:09:38 oagirre-k idatzia\nJosu Zabalak 2006an hartu zuen MUko errektore kargua, Inaxio Oliveri ordezkatuz, eta aurtengo abenduan utziko du, 8 urteren ostean. Tarte horretan garapen handia izan du unibertsitateak, bai "kualitatiboki" eta baita "kuantitatiboki" ere. 62 urterekin hartuko du erretiroa.\n[GOI] Harira (Luke Uribe-Etxeberria eta Marian Beitialarrangoitia)\nmsg.2014-06-04 16:27:13 jinuntziaga-k idatzia\nLuke Uribe-Etxebarria (EAJ) eta Marian Beitialarrangoitia (EH Bildu) eztabaidan Europako hauteskundeen atarian. Bi proiektu, bi eskaintza.\n[GOI] Harira (Martin Garitano, 2015)\nmsg.2014-05-28 17:13:38 jinuntziaga-k idatzia\nKaixo ikus-entzuleok, ondo etorri Harira saiora. Gaur Gipuzkoako kontuak jorratuko ditugu eta Foru Aldundiak gure eskualderako dauzkan prpoektuen gainean ere jardungo dugu. Horretarako, gurekin daukagu Gipuzkoako diputatu nagusi Martin Garitano.\n[GOI] Harira (Eugenio Otsoa, 2014)\nmsg.2014-05-15 13:28:46 oagirre-k idatzia\nLeintz Gatzagako alkate Eugenio Otsoa Harira saioan izan da. 63 urte betetzear dituenari urtebete geratzen zaio agintaldia amaitzeko.\n[GOI] Harira (Oxel Erostarbe, 2014)\nmsg.2014-05-07 10:40:18 jinuntziaga-k idatzia\nOxel Erostarbe Elgetako alkatea da 'Harira' saioko gonbidatua. Patxi Basauri (EAJ) zinegotzia ere atera da saioan. Gai askotarikoak jorratu dira: Industrialdea, Espaloia, Intxorta, errekreazioa, etxebizitza hutsak, Asentzio, Uruburuko parkea, Salbador eta San Roke kaleak... Bolatokiko jolasparkea, eskola ingurua... Enpresare, Bideberri, Wifi gune librea, guifi.net, Garraio publikoa, Aixolako adin txikikoendako zentroa… Larraitz Zeberio Goienaren Elgetako berriemailearekin et Imanol Gallego xelebrearekin. Kaleko inkesta ere bai.\n[GOI] Harira (Ramon Ajuria, 2014)\nmsg.2014-04-08 19:43:36 jinuntziaga-k idatzia\nRamon Ajuria Aramaioko alkatea Harira saioan. baserri barri, Biomasa eta abar. Iñaki nafarrate EAJ bozeramailea zinegotzia\n[GOI] Harira (Ima Beristain, 2014)\nmsg.2014-04-01 19:31:54 jinuntziaga-k idatzia\nElkarrizketa saioa Ima Beristain Antzuolako alkatearekin. Maria Eugenia Arrizabalaga EAJko zinegotziak ere parte hartu du saioan eta baita herritarrek ere. Maider Arregi Goienaren Antzuolako berriemailearen laguntzarekin.\n[GOI] Harira (Beñat Herce, 2014)\nmsg.2014-03-31 09:58:19 jinuntziaga-k idatzia\nLuze eta argi jardun zuen Beñat Herce alkateak martitzenean Goiena telebistan. Harira saioan elkarrizketatu zuen Eneko Azkarate kazetariak.\n[GOI] Harira (Ana Bolinaga, 2014)\nmsg.2014-03-19 12:28:54 oagirre-k idatzia\nArrasate), Goiena telebista (Otalora\nHarira saioan Aretxabaletako alkate den Ana Bolinaga izan zen. Ibarra Kiroldegia, telefono kabina, hiri hondakinak... izan zituen berbeta gai. Inaxio Garro (Aralar) eta Mikel Uribetxeberria (EAJ) ere izan ziren iritzia ematen.\n[GOI] Harira (Mikel Biain, 2014)\nmsg.2014-03-12 11:27:59 agoiti-k idatzia\nHarira saioa: Mikel Biain (Oñatiko alkatea)\n[GOI] Harira (Jaione Isazelaia, 2014)\nmsg.2014-03-05 17:57:23 agoiti-k idatzia\nHarira saioan Jaione Isazelaia Bergarako alkatea. Bergara aztergai. Eneko Azkaratek aurkeztuta. Jon Moñux, Monika Belastegi eta Imanol Gallego ere saioan.\n[GOI] Harira (Inazio Azkarragaurizar, 2014)\nmsg.2014-03-14 12:46:55 oagirre-k idatzia\nArrasateko alkatearekin hasiko da 'Harira' -ren denboraldi berria, gaur Gaur hasita, martitzenero, Debagoieneko alkate baten bisita jasoko du Goiena telebistako 'Harira' saioak (22:00). Inazio Azkarragaurizar izango da saioaren denboraldi berria estreinatuko duena. Eneko Azkaratek egingo dizkio galderak platoan, baina gainerako indar politikoek eta herritarrek ere izango dute euren iritzia eman eta galderak egiteko aukera.


Inperialismoaren aurrean, herriok antolakuntza eta borroka! | Askapena\nMendebaldeko potentzia militarrek sortu zuten NATO, Bigarren Mundu Gerraren ostean, nagusiki Ameriketako Estatu Batuek bultzatuta. Gerraren bukaerak Sobietar Batasunaren indar militar eta politikoa agerian utzi zuen, baina mendebaldeak ezin zuen sozialismoaren indar hori baimendu; arriskutsuegia zen kapitalismoaren proiektuaren garapenerako. Gainera, potentzia inperialistek bere gaitasun ekonomiko eta militarra zabaltzeko beharra zuten, mundu mailako hegemonia lortzeko. Eta ondo dakigu zabaltze horrek zer dakarren: gerra. Burgesiari berezkoa zaio gerra; estrategikoki behar du, beste metaketa-ziklo batzuei ekiteko, eta, hala, merkatu berriak kontrolatu eta gainprodukzioa deusezta dezan. Argi izan behar dugu, beraz, gerrek potentzien mesedetara jokatzen dutela, eta herriok garela gerren ondorio kriminalak sufritzen ditugunak.\nAliantza Atlantikoa sortu zenetik asko izan dira batu diren estatuak. Gaur egun 30 dira aliantza horren parte. Defentsarako aliantza dela saltzen digute, baina argi erakutsi du beren burgesien interes ekonomikoak babesteko tresna besterik ez dela. Urte hauetan zehar asko izan dira demokrazia babesteko eta bakea bermatzeko aitzakiapean gauzatutako inbasio militarrak, baita emakumeok, ustez, askatzeko eta salbatzeko egin dituztenak ere: Jugoslavia ohia, Irak, Afganistan, Libia, Siria...\nAzken adierazlea duela aste batzuetatik hona ikusi dugun Ukrainako egoera da. Komunikabide hegemonikoetan ez ezik, hainbat euskal komunikabideek ere gerra “berri” honen izaera ezkutatu nahi izan dute, aurrekaririk gabeko egoera balitz bezala eta eragiten dituzten beste gerren aldean garrantzia handiagoa balu bezala. Gerrak, oro har, herrion miseria dira; baina badirudi batzuk kezkatu behar gaituztela. Horrek berak pentsarazi egin behar liguke. Errusiaren inbasio krudeltzat saltzen digutena, hain zuzen ere, gerra interkapitalista da, krudela, noski, baina bi potentzien artekoa; aspaldi hasia zena eta herriok aspaldidanik ordaintzen ari ginena, izerdiz eta odolez. 2014an, NATOk eta Europar Batasunak bultzatu zuten estatu kolpearen bidez, gobernu faxista ezarri zuten Ukrainan, aliantza atlantikoen menpe gera zedin eta kapitalaren merkatua handitu zezaten.\nAsko izan dira azken asteetan argitaratu diren irakurketak, txostenak nahiz diskurtsoak gai honen inguruan. Oso larriak dira Euskal Herriko hainbat sektoretatik kaleratzen ari diren diskurtsoak; izan ere, gatazka militar hau gerra interkapitalistatzat kokatu beharrean, demokratikoen eta autoritarioen artean kokatzen da. Are gehiago, sektore batzuek argi erakutsi dute Europar Batasunaren alde kokatu direla, Europako segurtasuna indartu beharra aldarrikatu baitute. Ezin dugu onartu Euskal Herri langilea zapaltzen duen aparatu inperialista hau babestea, hori baita gure herria zapaltzeaz gain, munduko beste herri langileak zapaltzen dituena.


Aurtengo Aretxabaletako Haurren Eguna domeka honetan izango da - Aretxabaleta - Goiena.eus\nAurtengo Aretxabaletako Haurren Eguna domeka honetan izango da\nGuren Auzmendi Zumalde 2013-05-24 15:28\nDomekan, hilaren 26an, ospatuko dute aurtengo Aretxabaletako Haurren Eguna; umeek urtean zehar ikasi eta landu dituzten dantzak kalean erakutsiko dituzte. Guztira, 180 dantzari inguru bilduko dira Leizarra dantza-taldeak antolatutako egunean.\nTxistularien goizeko kalejirarekin hasiko da aurtengo edizioa. Beste herrietako umeak 10:30ean iritsiko dira eta harrera egingo diete. Ezertan hasi aurretik, denek bildu eta hamarretakoa egingo dute eguna ganoraz hasteko. Horren ostean, gogoz hasiko dira dantzan; herriko kaleetan ibiliko dira gora eta behera goiz partean. Ordu batean plazan banatuko dira dantzariak, bazkaltzera joateko. 16:30ean denak elkartuko dira berriro, eta arratsaldeko dantza-saioarekin bukatuko dute eguna.\nAurten, sei talde\nLeizarrako arduradunek esan dutenez, aurtengo Haurren Egunean bost dantza-talde etorriko dira: Aretxabaletako Leizarra, Arrasateko Lore gazteak eta Txikitxu, Oñatiko Oñatz eta Soraluzeko Urrats. Saiatu dira dantzarientzat ez ezik, herritarrentzako ere egun ederra prestatzen. Dei egiten diete aretxabaletarrei kalera irten eta parte hartzera.


Familia eta kuadrilla, tortilla edo bakailao, barrenak aseta - GARA\nEguzkilore jatorrak bezalaxe, eguzkiarekin bat igorretarren aldarte ona berriro agerian geratu zen atzo Orobi aldean egin zuten tortilla eta bakailao txapelketan. Luzeak egin dira euripean eraman beharreko egunak, garratzak frontoi azpian gorde beharreko ekintzak. Gerizpean gordetzen den sugandila bezala ibili dira arratiarrak, esperoan.\nEta egunotan izandako pazientziak saria izan zuen atzo. Giro bikaina, garbia, urdina, gozatzeko modukoa. Arratsaldeko bostetan zuten jarria hasierako hitzordua. Ordurako, ehunka gazte, heldu eta familiak Olabarriko zirkuituko maldak hartuta zituzten, batzuek babesteko haima eta guzti.\nGiro alai, eder, horren abaroan Anartz Gumuzio gaztea inguratu zitzaigun. Umore biziz, lagunekin batera pasa den urtean kuadrillen txapelketa irabazi zutela kontatu zigun, eta beraz, aurten lasaitasun handiagoz hartu dutela. «Aurreko urtean bakailaoa eta tortillak prestatu genituen, kuadrillen olinpiadetara begira, baina aurten lasaiago hartu dugu, tortilla bakarra prestatuko dugu», azaldu digu barre artean.\nIngurura so eginda, segituan izan genuen ohartzeko aukera bestelako txapelketa gastronomikoetan ikusten ez den irudi batez. Gazteen kuadrilla piloa eltze artean, patatak zurituz, arrautzak irabiatzen, errezeta egokiaren bila. Tropela kuadrillako kide da Ane Gorostiagak eta berak azaldu zigunez, aurkezten diren bigarren urtea dute aurtengoa: «Bai, iaz hemen izan ginen, eta aurten errepikatzea erabaki dugu. Momentuz bakailaorik ez, tortilla soilik aurkeztea erabaki dugu». Garagardo ilunari emandako trago artean, egun osoa eman dutela adierazi digu, «eguraldi ona baliatuz, kuadrillako gehienak hona etorri, eta txapelketa baliatuta, giro eder honetaz gozatzera animatu gara».\nOrobiko larre berdeetan bildutako zenbait familiak ere egun pasa egitea erabakia zuten. Neska-mutil gazteen oihu eta lasterketa artean, Igorreko kuadrilla aurkitu genuen. «Txapelketara animatzen garen gure lehendabiziko aldia da» azaldu ziguten, erdi lotsatuta. Eguraldiak funtsezko papera jokatu zuen erabakian: «Bai, argi dago eguzkiak asko laguntzen duela. Goizean goiz etorri, eta umeentzako espazio bikaina dago hemen».\nInguruan, kontraste ederra eginez, Dabid eta Ander aurkitu genituen haimaren muntaketan, izerdi patsetan, baina gustura. Esperientziaren ahotsa: «Hasieratik ibili gara txapelketan. Beti kuadrilla berbera batzen gara, tortilla zein bakailaoa egiteko».\nBildutakoen gomendioz, beteranoz jositako kuadrilla batengana jo genuen, txapelketaren, eta oro har, jai ereduaren arrakastaren muinaz berba egiteko.\nAzaldu zigutenez, orain dela hamar urte panorama bestelakoa zen. Gauetan jai, egunez lo. «Horri buelta ematea erabaki zen, eguneko ekintza parte-hartzaileak antolatuz eta gazteen kontzientziak piztuz».\nBide horretan, kuadrillak jokatutako paperak berebiziko garrantzia izan duela azaldu zuten: «Olinpiadak, umore rallya, eta bestelakoak... kuadrillek ematen diote bizitza, kolorea jaiari. Argi geratu da, denborak erakutsi du, bere garaian egindako apustuak bere fruituak eman dituela».\nDatorren urtean kuadrillak protagonismoa izaten jarraituko dute, baina «zenbait sorpresa egongo dira horren harira». Adi ibiliko gara, badaezpada.


EAEko Justizia Auzitegi Nagusiak kaleratzeak indargabetu eta greban jarraitzeko langileen iragarpenaren ondoren, beharginak era mailakatuan lanera itzultzea onartu dute. Aldi baterako enplegu-erregulazioko espedientearen barruan sartuko lirateke, eta negoziatzeko daude horren baldintzak. Zuzendaritzak ez du argitu aurrera egingo ote duen ebazpenaren aurkako helegitearekin.\nTubacexeko langileen elkarretaratze bat. Argazkia: ELA\nTubacexeko zuzendaritzak bertan behera utziko du oraingoz Laudioko (Araba) eta Amurrioko (Araba) plantetan martxan jarritako enplegu-erregulazioko espedientea. EAEko Justizia Auzitegiak ebatzi zuen hura bertan behera uztea, eta langileek greba mugagabearekin jarraitzeko asmoa erakutsi ondoren etorri da zuzendaritzaren proposamena. Eusko Jaurlaritzako Industria Sailarekin izandako bileraren ondoren, langile batzordeak azaldu zuen itzulera modu mailakatuan egitea proposatu diela zuzendaritzak, uztailaren 26an hasi eta azaroaren 30era arte, "beharrizan organizatiboak, segurtasunari dagozkionak eta legezko tramitazioak" aintzat hartuta.\nZuzendaritzak 129 langile kaleratu zituen, eta enplegu-erregulazioko espedientea bertan behera utzi ondoren, enplegua aldi baterako erregulatzeko espedientearen barruan onartuko lituzkete behargin horiek. Dena den, negoziatzeko daude oraindik enplegua aldi baterako erregulatzeko espediente horren baldintzak. EAEko auzitegiaren ebazpenari helduta, langileen batzordeak eskatu zuen enpresak hilabete hauetako soldatak ordaindu behar dizkiela langileei, baita gainerako beharginek greban emandako egunak ere. 161 egun bete dituzte greba mugagabean.\nLangile batzordeak datozen egunetan aztertuko du proposamena, eta grebari eusten diote; zuhurtziaz hartu dute berria. Izan ere, auzibidea ez da agortu oraindik. Zuzendaritzak iragarri zuen helegitea jarriko ziola enplegu-erregulazioko espedientea bertan behera uzteko ebazpenari, Espainiako Auzitegi Gorenean, eta ez du kontrakorik esan oraingoz.


Musua - Bizkaiko Hitza\n2018, apirilak 13 Bizkaia, Iritzia 304\nMusuz bete zaizkit Facebook, Twitter, WhatsApp… Arrazoia? Nonbait, Musuaren Nazioarteko Eguna da gaur. Bai, bai, hala da; ez dut asmatu. Ez da nazioarteko egun ofizial bat, Nazio Batuen Erakundeak ematen dituen horietako bat esan gura dut; baina izan, bada.\nKuriositateak eraginda, Internetera jo dut, zer dela-eta den apirilaren 13a Musuaren Eguna jakitearren. Horrela jakin dut 2011n, gaurko egunez, Thailandiako bikote batek hautsi zuela, txapelketa batean, historiako musurik luzeenaren errekorra. Antza, 46 ordu jarraian egon ziren elkarri musu ematen, bata besteari ezpainak itsatsita; ez jan, ez edan, ez lo… Ez zituzten ezpainak askatu ezta komunera joateko ere. Sari potolo samarra eskuratu zuten, hori bai. Eta harrezkero da gaurko eguna Musuaren Nazioarteko Eguna.\nGauza ederra da musua benetakoa, sentitua, denean. Euskaltzaindiaren Hiztegiak honela definitzen du musua: “Adiskidetasuna, maitasuna edo begirunea erakusteko, norbait edo zerbait ezpainez ukitzea”. Ederra da musua, ederrak direlako maitasuna, adiskidetasuna eta begirunea. Eta ederra da, definizioan agertu ez arren, ederra delako plazera ematea zein hartzea.\nAi, zer plazera den, zenbaitetan, musukatzea! Musua ederra dela esan dut. Alabaina, ederra izateaz gain, osasuntsua ere bada. Esaten dutenez, musuak estresari zein depresioari aurre egiteko onak dira; endorfinak askatzen dituzte eta kolesterola gutxitzen laguntzen dute.\nMusu guztiak ez dira berdinak, ordea. Musu-motaren, mementoaren edota musu-emaile zein musu-hartzailearen arabera, izan daitezke musuak hotzak ala beroak, hezeak ala lehorrak, lizunak ala kastoak, lotsatiak ala ausartak… Eta musu mota asko dago gure kulturan: apasionatuak, gabon esateko musuak, egun on esatekoak, aurkezpen-musuak, agurtzeko musuak eta abar, eta abar. Zenbat musu ematen dugun bizitzan zehar. Eta, aldi berean, zenbat geratzen diren eman barik. Zenbat eman ditugun alferrik, debalde (musu-truk, esan beharko genuke), eta, ostera, nola akordatzen garen eman behar izan genuen (eta eman ez genuen) hartaz.\nIkasi, eta irakatsi, beharko genuke konbentzioz ematen ditugun musuei garratzi gutxiago ematen, eta bene-benetan barrutik ateratzen direnak ez ostentzen.\nAlabari zor diot, hiruzpalau urteko haur koxkorra zela, inoiz ahaztuko ez dudan lezioa. Bolada batean (bolada luzea, inondik ere), alabak uko egiten zion inori musu emateari; ez bazen amari eta ume txiki-txikiei, kasik jaioberriei. Ezta niri, aitari, ere. Horrenbesteren aurrean desenkusatu behar izaten genuen, aldiro-aldiro: halakoa da bera, ez da zugatik, ez dio inori musurik ematen…\nKonturatu ginenera arte ez zela ez zitzaizkiolako musuak gustatzen, baizik eta kontrara, berarentzat musuak zirela (eta direla) egiazko maitasun-keinuak, ez edonori, ez edozelan, ematekoak. Behin hori ulertuta, eskatzeari utzi nion eta, halako batean, hasi zen niri ere musu ematen. Bejondeizula, alabatxo. Pa!


Gaurkotasun Buletina Data: 01-04-2019\nBertako produktuaren astearen laugarren edizioa apirilaren 8tik 14ra\nApirilaren 8tik (astelehena) 14ra (igandea) Hondarribian bertako produktuaren astearen laugarren ekitaldia egingo da.\nAurkezpena gaur goizean burutu da Damarri plazako azokan, eta han izan dira Juan Luis Silanes Ingurumeneko zinegotzia, baita ekimenean parte hartzen duten Mikel Muñoz eta Gorka Cepeda Gran Sol taberna eta Arroka Berri jatetxeko sukaldariak.\n“Aurreko edizioetan bezala, Hondarribiko Azokaren irudia eta bertako produktua bultzatzea da bere helburua” esan du Silanes zinegotziak, “baita gure ekoizleen lanaren eta iraunkortasunaren inguruan eta elikadura-ohitura osasungarrien alde egiten duten ekarpenaren garrantzia nabarmentzea ere”.\n“Aldi berean, gastronomiaren eta bertako produktuaren arteko lotura indartzen jarraitu nahi da, tokiko ostalaritzaren eta Azokaren arteko harremana irmotzearren”.\nHauek dira 2019ko ediziorako Hondarribiko Udalak antolatu dituen jarduerak eta tailerrak:\n* Eskola-bisitak Arrantzaleen Kofradiara, Azokara eta Botika Agroaldeara, apirilaren 8, 10 eta 11n.\n* Bisita profesionalentzat Basque Culinary Center-era, apirilaren 9an.\n* Madalenen tailerra, Garua Kafetegiaren eskutik Gibeleta Eguneko Zentroko erabiltzaileentzat, apirilaren 8an, 15:30etik 17:00etara.\n* Basalandare jangarrien tailerra, Leire Etxaidek emana Itsas Etxea Elkartean, apirilaren 9an, 19:00etatik 20:30era.\n* Sukaldaritza tailerra, Arroka Berri jatetxeko Gorka Cepeda sukaldariak emana Itsas Etxea Elkartean, apirilaren 10ean, 19:00etatik 21:00etara.\n* Bertako pintxoen tailerra, Gran Sol jatetxeko sukaldari den Mikel Muñozek emana bere Gastro Tokian, apirilaren 11n, 19:00etatik 21:00etara.\n* Txokolatezko opilen tailerra haurrentzat, Amona Margarita gozogintzako tailerrean, apirilaren 12an, 17:30etik 19:00etara.\n* Gaileten tailerra haurrentzat, Legamiak emana San Pedro kalean, apirilaren 13an, 11:00etatik 13:00etara.\n* Showcooking-a, Koldo Emeryk aurkeztu eta Sardara tabernako sukaldari Gorka Soutok emana San Pedro kalean, apirilaren 13an, 11:30etik 14:00etara. Jarduera honetan, Azokako bisitariek bale bat eskuratu ahal izango dute bertan erosketak egitean, eta pintxo baten truke erabili ahal izango dute showcooking saioan.\n- NIKE CR7 33,5 neurr...\n- Play Station Beria ...\n- Emakumentzako Salom...\n- Bertha War Bird 3 G...\n- Surf taula hasteko....\n- Columbia Snow traje...


Lehen Hezkuntza | Oñati Natur Eskola\nZiklo bakoitzera egokitutako hainbat unitate didaktiko ditugu, naturan barrena eta Natur Eskolako instalazioetan lantzeko fitxa didaktiko eta tailerren bidez.\nArantzazuko zein Oñatiko inguruneak ezagutuz, bidean zehar inguruneko paisaiaren interpretazioa egin eta bertako baso eta mendi-larreetako bioaniztasuna zein den lantzen dugu. Kobazulo bat ezagutzeko aukera ere badago.\nArratsaldean, Natur Eskolako animalien bilduma ezagutu eta basa-animalia desberdinen oinatzak eta ibilbidean jasotako zuhaitz hostoen herbarioa egiten dugu.\nBaserri ingurunea eta lanbideak.\nBaserrietara bisitak egiten ditugu bertako abereak eta baserriko bizimodua ezagutzeko: ardiak, untxiak, zerriak, behiak, zaldiak, oiloak…\nArratsaldean gure instalazioetan tailer ezberdinak egin daitezke: argizarizko kandelak, ogia, hazi-landaketa, kabi-kutxak eta hegaztientzako jantokiak….\nBasoko zuhaitzak eta hauen garrantzia lantzea da helburua. Honetarako, Arantzazu zein Oñatiko ibilbidean landareen atalak, berauen funtzioak eta zuhaitzen erabilera eta garrantzia zeintzuk diren ikasten dugu pagomotzak ezagutuz: garai batean zer nolako garrantzia izan duten lehengaia lortzeko eta gaur egun bioaniztasun gordailu gisa duten garrantzia.\nArratsaldean, ibilbidean zehar jasotako materialarekin gaiari buruzko fitxa didaktikoa eta herbarioa osatzen dugu.\nArantzazuko zein Oñatiko ibilbidean zehar animalia basatien lorratzak, habiak… aurkitzen ditugu identifikazio gida eta fitxa didaktikoaren laguntzarekin.\nArratsaldean, animalia hauek bertatik bertara ezagutzeko helbururekin, Arantzazuko fraideek urtetan osatutako Euskal Herriko animalia basatien bilduma ezagutzen da eta animalien oinatzak egiten dira tailerrean.\nPagadi zein hariztiko ibilbidean, fitxa didaktikoaren bidez baso ekosistemaren ezaugarriak ezagutzen dira: biotopoa zein biozenosia eta hauen arteko harremanak.\nBaso natural eta landaketa baten arteko desberdintasunak ikustea eta basoen garrantziaz jabetzea da ekintza honen helburua.\nIbaian bertan ikerketa lanak egiten dira; faktore fisikoak (tenperatura, abiadura, norabidea…) eta bertako biozenosia (landaretza eta fauna) aztertzen ditugu hain zuzen.\nNatur Eskolan jasotako datuak aztertzen dira fitxa didaktikoaren bidez. Ibaien eta ibai ertzeko basoen garrantzia eta funtzioak ezagutzea da helburua.\nEuskal Herriko arkeologia eta paleontologiaren hastapenak ezagutu ondoren, giza eboluzioaren nondik norakoak eta giza espezie bakoitza ze klima, paisaia eta animaliarekin bizi zen ikasten da. Euskal Herriko kobazuloko aztarnategi garrantzitsuenetako bat ezagutzen da.\nOndoren, antzinakoen teknikak erabiliz pintura naturala egin eta kobazulotan nola margotzen zuten ikasi eta praktikatzen dugu Natur Eskolan.\nHondakinak eta birziklaia.\nZaborra eta birziklaiaren problematika aztertzen dugu. Zabor hondakin ezberdinak ezagutu eta gaika sailkatu ondoren, fitxa didaktikoa eta paperaren tailerra egiten dugu.\nGaiaren inguruko diaporama ikusi ondoren, Urrutxuko garbigunea bisitatzen da.


Azpeitia eta Manresako udalek elkarlanerako akordioa berretsi dute - Azpeitiko Udala\nAzpeitia eta Manresako udalek elkarlanerako akordioa berretsi dute\nMarc Aloy Manresako alkateak eta Nagore Alkorta Azpeitikoan, bi herrien arteko elkarlanerako konpromisoa berresteko hitzarmena sinatu dute gaur goizean. Ondoren, Azpeitiko proiektu ezberdinak ezagutarazi dizkiete, herrian egindako bisita batean.\nMarc Aloy Manresako alkatea eta Joan Calmet Piqué Turismo zinegotzia eta Albert Tulleuda Lari Manresa Turismo eta Azokak Fundazioko gerentea Azpeitian dira bisita instituzionalean. Gaur izango dira herrian, eta goizean, Azpeitiko Udalean izan dira bi herrien arteko elkarlana sustatuz, turismo aukerak sustatzeko elkarlanerako hitzarmena sinatzen.\nHitzarmenaren helburuak honakoak dira: azken urteotan bezala elkarlanerako indarrak batuz turismoa sustatzea; ondarearen inguruko aktibitateak bultzatzea; helburu komunen baitako indar metaketa bultzatzea eta turismo baliabideen optimizazioarako bideak lantzea.\nHitzarmena sinatu ostean, herriko hainbat proiektu ezagutzeko aukera izan dute. Hala nola, Basazabal jauregia eta Dinamoa sormen gunearen azpiegitura eta proiektua ezagutu dituzte gertutik. Azpeitiko bisitaren ondotik, erakunde eta eragile arteko Inaziotar Bidearen inguruko lan bilera dute. Arratsaldean, berriz, Loiola bisitatuko dute.


Nola desgaitu iragarkiak zure Xiaomi telefonoan | Androidea\nEder Ferreño | | Tutoretzak, Xiaomi\nAplikazioetako iragarkiak oso gogaikarriak izan daitezke. Nahiz eta ohitu behar dugun zerbait izan, aplikazio askok erabiltzen dutelako, edo laster egiteko asmoa dute. Baina, egoera are gogaikarriagoa da sisteman bertan iragarkiak topatzen ditugunean, Xiaomiren kasuan bezala. Txinako markak etekin gutxi ateratzen ditu telefonoen salmentarekin. Hori dela eta, beste sistema batzuen aldeko apustua egiten dute.\nDiru sarrera osagarriak lortzeko modu bat iragarkiak telefonoetan txertatzea da. Xiaomi gailua duten erabiltzaile askok ziur dakiten zerbait. Promozioak eta eskaintzak dituzten iragarkiak, baina nahi izanez gero desaktiba ditzakezu. Jarraian azaltzen diren urratsak erakusten dizkizugu.\nZentzu horretan, aukera pare bat ditugu eskuragarri. Alde batetik, sisteman dauden iragarkiak kendu ditzakegu, MIUI-n, bere pertsonalizazio geruza. Gainera, Xiaomi gailu askotan sistemako aplikazioetan ere iragarkiak aurkitzen ditugu. Beraz, iragarki hauek amaitzeko modua ere erakusten dizugu.\n1 Desgaitu iragarkien jakinarazpenak\n2 Desgaitu sistemaren aplikazioen iragarkiak\nDesgaitu iragarkien jakinarazpenak\nPublizitate hau jasotzen dugun Xiaomi telefono bat baldin badugu egin dezakegun lehenengo gauza, iragarki horien jakinarazpenak desgaitzea da. Erabiltzaile askori ez baitzaie gustatzen horrelako iragarkiak telefonoan izatea. Jakinarazpenak eta iragarkiak desaktibatuta, ez dugu ezer egiten aplikazioekin. Lortzeko gai izatea oso erraza da lortzea.\nHorretarako, lehenik eta behin ireki behar dugu gure Xiaomi telefonoaren ezarpenak. Ezarpenen barruan Sistema eta Gailua atalera joango gara eta bertan ezarpen osagarriak hautatu beharko ditugu. Ondoren, Baimena eta ezeztapena izeneko atalean sartu behar dugu.\nBarruan sartu ondoren, pantailan agertzen den zerrendan msa (MIUI System Ads) bilatu behar dugu. Han, egin beharko dugun gauza bakarra da egin klik botoian desaktibatu ahal izateko. Beraz, urrats hauekin prozesua amaituko genuke eta jada ez dugu iragarki horien jakinarazpenik jasoko gure Xiaomi telefonoan.\nHorri esker, sistemak iragarkiak erakustea eragozten ari gara. Baina beste zerbait ere lortzen ari gara. Gaudenez gure inguruko informazioa biltzea eragotziz. Guretzat interesgarriak izan daitezkeen iragarkiak erakusteko egiten duten zerbait da. Beraz, nolabait, bi hegazti hil genituen harri batekin.\nDesgaitu sistemaren aplikazioen iragarkiak\nGainera, Xiaomi sistemako aplikazioetan ere iragarki hauek ditugu. Gogaikarriak dira kasu askotan aplikazio hauek erabiltzean. Zorionez, aurreko atalean bezala, aplikazio hauetan ere desaktibatzeko aukera dugu. Aplikazio zehatzaren arabera, prozesua edo atala desberdina izan daiteke. Baina urratsak erakusten dizkizugu.\nFitxategian ezabatu nahi badituzu Fitxategi kudeatzailearen aplikazioa, jarraitu beharreko pausoak hauek dira:\nJoan aplikazioaren ezarpenetara\nDesmarkatu gomendioaren aukera (horretarako klik egin beharko duzu horretarako)\n- (e) n desaktibatu nahi badituzu deskargatu aplikazioa Xiaomi-n, jarraitu behar dituzun pausoak hauek dira:\nEgin klik hiru puntuen ikonoan\nEgin klik ezarpenetan\nJoan gomendatutako edukia erakusteko aukerara\nDesmarkatu aukera hau\nBestalde, musika aplikazioa, jarraitu beharreko urrats zehatzak hauek dira:\nSartu ezarpen aurreratuak\nDesmarkatu jasotzeko gomendioak izeneko aukera\nAzkenean, zure Xiaomi telefonoaren segurtasun aplikazioa, urratsak antzekoak dira. Hau egin behar duzu:\nJoan ezarpen berdinetara\nHorrela, zure Xiaomi telefonoan sistemako aplikazioetako iragarkiak iraganeko zati bihurtuko dira. Erabiltzaile askorentzat gogaikarriak dira, beraz amaitzeko modu ona. Kasu honetan lagungarria izan dela espero dugu. Beste alternatiba bat aplikazioa erabiltzea da Blokada APK.\nArtikuluaren bide osoa: Androidea » Android gailuak » Telefono mugikorrak » Xiaomi » Nola desgaitu Xiaomi iragarkiak MIUI-n


Ordezkarien erregistroari buruzko ohiko galderak - Eusko Jaurlaritza - Euskadi.eus\nOrdezkarien erregistroari buruzko ohiko galderak\nZeintzuk dira ordezkaritza altan emateko inprimakiak?\nOrdezkarien Erregistro Elektronikoan alta kudeatzeko badira jaitsi, bete, sinatu eta aurkeztu daitezkeen inprimakiak.\nAlabaina, formulario horiek soilik honako kasuetan dira erabilgarri:\nBorondatezko ordezkaritzaren alta gauzatzeko ordezkatua pertsona fisikoa denean: Borondatezko ordezkaritza ordezkatua pertsona fisikoa denean (PDF, 1 MB) .\nOrdezkaritzen kudeatzailearen alta gauzatzeko: Pertsona juridiko edo erakunde baten Ordezkaritzen kudeatzailearen izendapena (PDF, 1 MB)\nGainerako modalitateen altak bide elektronikoaren bitartez kudeatu behar dira Ordezkarien Erregistro Elektronikoan online-sarbidea dela medio.\nNoiz da derrigorrezkoa Ordezkarien erregistro elektronikoan izena emanda egotea?\nOrdezkaritzan aritzeko ez da beharrezkoa Ordezkarien Erregistro Elektronikoan inskribatuta egotea. Halere, komenigarri deritzogu askotan ari bagara hirugarren horren izenean izapidetzen.\nOrdezkaritzen Erregistro Elektronikoan ordezkaritza egon ezean, gure aplikazioek konektatutako pertsona (eskatzailea) ordezkaritzan ari dela aukeratuz gero, ordezkatuaren datuak eskuz betetzeko eskatuko diote. Horrez gain, Borondatezko Ordezkaritzaren Xedapena - Inprimaki normaldua igo beharko du (edota botere notario-ahalordea non ordezkaritzan ibiltzeko ahalmena egiaztatzen den).\nOrdezkaritza Ordezkaritzen Erregistro Elektronikoan inskribatuta egonez gero, berriz, gure aplikazioek, behin ordezkaria konektatuta egon, inskribatutako ordezkatuaren datuak erakutsiko dio automatikoki aukeratu dezan, besterik gabe.\nZein jardueretako esleitu daiteke ordezkaritza?\nJarduera hauek burutu daitezke ordezkari baten bitartez:\nEskaerak eta errekurtsoak aurkeztu, ezetsi, uko egin eta dokumentazioa eman\nEspedienteetara sartu (beharrezko jarduera)\nOrdezkarien Erregistro Elektronikoaren altan adierazi behar da zer jarduera utziko dizkion gauzatzen ordezkatuak ordezkariari.o.\nZein prozeduretarako esleitu daiteke ordezkaritza?\nEAEko Administrazio Orokorrako prozedura guztiak\nJarduketa-eremu bati edo hainbati lotuta dauden prozedurak\nOrdezkarien Erregistroaren altan adierazi behar da zein prozeduretan utziko dizkion ordezkatuak ordezkariari haren izenean aritzen.\nNola egin behar da inskripzioa Ordezkarien Erregistro Elektronikoan?\nBide elektronikoa nahiz aurrez aurrekoa dela medio egin daiteke inskripzioa. Aurrez aurre borondatezko ordezkaritzaren alta ordezkatua pertsona fisikoa den kasuetan nahiz ordezkaritzen kudeatzailearen alta bidera daitezke soilik.\nAurrez aurreko kanala\nInkripzioa ordezkaritza-motaren arabera\nBorondatezko ordezkaritza ordezkatua pertsona fisikoa denean Bai Bai\nPertsona juridiko baten Ordezkaritzen kudeatzailea Bai Laster\nGainerako ordezkaritza motak Ez Bai\nBide elektronikoa erabilita egin nahi izanez gero, ezinbestekoa da ordezkatuak eta ordezkariak, biek, ontzat emandako identifikazio elektronikoko bitartekoren bat edukitzea. Erabil daitezkeen identifikazio elektronikoko bitartekoak hauek dira: administrazio honetako sinadura elektronikoaren politikaren arabera egoitza elektronikoan erabiltzeko onartuta daudenak.\nAurrez aurre inskribatzeko, formulario egokia deskargatu behar da, eta erregistro kontuetan laguntzeko dauden bulegoetan aurkeztu (Zuzenean bulegoetan). Kasu horretan, administrazioak hartuko du alta aplikazioan tramitatzeko ardura.\nZer motatako ordezkaritzak daude?\n4 motatako ordezkaritza gauzatu daitezke administrazio honen aurrean. Informazio gehiago: ordezkaritza motak.\nNora jo behar da inskripzioak zalantzaren bat edo arazoren bat sortzen badu?\nOrdezkarien erregistro elektronikoari buruz zalantzaren bat baldin baduzu, edo arazoren bat sortu bazaizu, bidali mezu bat helbide honetara: servicioselectronicos@euskadi.eus.\nInskripzioa eginda dagoela, zer datu alda daitezke, eta zer egin behar da ordezkaritza bat aldatzeko?\nEz ordezkatuaren ez ordezkariaren dokumentu-zenbakia edota izena ezin dira sekula aldatu. Behar izatekotan, ordezkaritza ezeztatu edo uko egin, eta berria inskribatu beharko litzateke.\nHala eta guztiz ere, ordezkaritzaren gainerako datuak alda daitezke. Horretarako, ordezkaritza mota zein den, aukera bakarra edo bi aukera daude: elektronikoa eta aurrez aurrekoa.\nOrdezkarien Erregistro Elektronikoan sartu, eta Aldatu botoia sakatu beharra dago.\nOrdezkariak bere posta elektronikoa eta sakelako telefonoa alda ditzake ordezkatuaren onarpenik gabe.\nOrdezkatuak bere posta elektronikoa eta sakelako telefonoa alda ditzake ordezkariaren onarpenik gabe.\nOrdezkaritzaren jardueren, prozeduren edota iraunaldiaren aldaketak bi aldeen onarpena behar du; beraz, honela kudeatu behar da:\nOrdezkatua Ordezkarien Erregistro Elektronikoan sartzen da, eta ordezkaritzan datua aldatzen du.\nAutomatikoki aplikazioak ordezkariari mezu bat bidaltzen dio posta elektronikoz jakinarazteko ordezkaritza aldatzeko eskatu dela.\nOrdezkaria Ordezkarien Erregistro Elektronikoan sartzen da, eta aldaketa onartzen du. Onartu arte aldaketa ez da indarrean izango.\nOrdezkatua pertsona fisikoa denean edo ordezkaritzen kudeatzailearen kasuetarako soilik.\nDagokion alta inprimakia deskargatu, eta aldaketa dela markatu. Aldatu beharreko datua posta elektronikoa edo telefonoa izanez gero, ez da zertan ordezkaria eta ordezkatuaren sinadura behar, dagokiona soilik. Ordezkaritzaren jarduerak, prozedurak edota iraunaldia izanez gero, datu guztiak bete behar dira eta bi aldeen sinadura izan.\nOrdeztuak (legezko ordezkaria ordezkatua pertsona juridikoa denean) erregistro kontuetarako laguntza ematen duten bulegoetara jo behar du (Zuzenean bulegoetara). NAN edo pareko agiria aurkeztuta identifikatu beharko du, eta bertan entregatu aldatutako inskripzio agiria. Administrazioak datuak egiaztatuko ditu, eta, dena ondo dela, ordezkaritzan aldaketak kudeatuko ditu Ordezkarien Erregistro Elektronikoan.\nZer egin behar da emandako ordezkaritza ezeztatzeko?\nOrdezkatuak ordezkaritza bertan behera uztea da ezeztatzea. Ordezkatuak edozein unetan ezeztatu dezake ordezkaritza.\nOrdezkaritza ezeztatzeko jarraibideak\nOrdezkaritza Ordezkarien Erregistro Elektronikoan ezeztatzeko, bi aukera daude: elektronikoa nahiz aurrez aurrekoa.\nHonako pauso hauen bitartez bideratzen da:\nIdentifikazio elektronikorako norbere bitartekoa erabiliz, nork bere burua identifikatu behar du Ordezkarien Erregistro Elektronikoaren aplikazioan.\n“Ordezkatzen naute” pestainan, ezeztatu nahi duen ordezkaria aurkitu, eta “ezeztatu” aukeratu.\nBukatzeko, zapaldu "Sinatu" , eta aurrera egin bukatu arte.\nOrdezkatua pertsona fisikoa denean edo pertsona juridiko batek dagokion ordezkaritzaren kudeatzailea errebokatzen duenean soilik.\nOrdezkatuak ezeztatzeko formularioa jaitsi, bete eta sinatu behar du.\nOrdeztuak (legezko ordezkaria ordezkatua pertsona juridikoa bada) erregistro kontuetarako laguntza ematen duten bulegoetara jo behar du (Zuzenean bulegoetara). NAN edo pareko agiria aurkeztuta identifikatu beharko du, eta bertan entregatu ezeztatzeko agiria. Administrazioak datuak egiaztatuko ditu, eta, dena ondo dela, baja emango dio ordezkaritzari Ordezkarien Erregistro Elektronikoan.\nZer egin behar da jasotako ordezkaritzari uko egiteko?\nOrdezkariak ordezkaritza bertan behera uztea da uko egitea. Ordezkaritzari edozein unetan uko egin diezaioke ordezkariak.\nOrdezkaritza bati uko egiteko jarraibideak\nOrdezkarien Erregistro Elektronikoan uko egiteko, bi aukera daude: elektronikoa nahiz aurrez aurrekoa.\nIdentifikazio elektronikorako norbere bitartekoa erabiliz, ordezkariak bere burua identifikatu behar du Ordezkarien Erregistro Elektronikoaren aplikazioan.\n“Ordezkaria naiz” pestainan, ordezkatzen jarraitu nahi ez den hori aurkitu, eta “uko egin” aukeratu.\nBukatzeko "Sinatu" zapaldu, eta aurrera egin bukatu arte.\nOrdezkaria pertsona fisikoa denean soilik.\nOrdezkariak uko egiteko formularioa jaitsi, bete eta sinatu behar du.\nOrdezkariak Zuzenean zerbitzuko edozein bulegotara jo eta bertan aurkeztu beharko du formularioa. NAN edo pareko agiria aurkeztuta identifikatu beharko du. Administrazioak datuak egiaztatuko ditu, eta, dena ondo dela, baja emango dio ordezkaritzari Ordezkarien Erregistro Elektronikoan.\nNoiz izango da indarrean ordezkaritza?\nBide elektronikoa dela medio eginez gero, ordezkaritza besterik gabe inskribatuko da ordezkariak ordezkaritza onartu bezain pronto. Aurrez aurreko kanala erabiliz gero, funtzionario gaituak Ordezkarien Erregistro Elektronikoan ordezkaritza inskribatu bezain pronto (aurkeztu eta handik aste batera gutxi gora behera) indarrean izango da ordezkaritza.\nZer indarraldi du ordezkaritzak?\nOrdezkatuak ordezkaritza inskribatzen duenean zehazten duen epea. Ez baldin bada eperik zehazten, 5 urteko epea ezarriko da besterik gabe;Legeak ezartzen duen gehiena, alegia (Herri Administrazioen Prozedura Erkideen 39/2015 Legea, 6.6. artikulua).\nDena dela, nahi beste luzapen egin daitezke ordezkaritzaren indarraldia luzatzeko. Nolanahi, ezinbestekoa da ordezkaritza indarrean egotea, iraungi gabe. Iraunaldi-luzapena ordezkaritzaren aldaketa bat da non aldatzekoa iraunaldia den. Iraunaldi-luzapenak gehienez 5 urtekoak izan daitezke (Herri Administrazioen Prozedura Erkidearen urriaren 1eko 39/2015 Legea, 6.6. artikulua).


► Interpretazio jokoa\nSortzailea kanda, 2007ko Urriaren 09a, 08:44:34\n2007ko Urriaren 09a, 08:44:34\nAtzo arratsalde aldean interpretazio joko bat irekitzeko ideia izan nuen Manga Euskaraz foroan eta pentsatu dut ideia gustatuko zitzaizuela. Inkesta jarri dut, egin ala ez egin erabiltzaileek erabakitzeko, espero dut gustatzea eta jolastera animatzea:\nZer da interpretazio jokoa?\nJoko hau foroan idaztearekin batera, aurrerantz joango da. Lehenik eta behin, jokoan apuntatzeko atala dago. Behin erabiltzaile bat apuntatua izan dela, mezu pribatu bat bidaliko diot galdeketatxo batekin eta galdeketa honekin, nik aurrez diseinaturiko pertsonaia bat tokatuko zaio. Erabiltzaileak pertsonaia duenean, interpretazio jokoa hasiko da beretzat. Atal bat asmatuko dut, eta atalaren izenburuan egongo da ze erabiltzaileren istorioari dagokion foro hori. Bertan bere istorioa osatzen joango da pixkanaka. Gerora erabiltzaileak elkartu eta "istorioak" edo "misioak" edukiko dituzte, binaka, hirunaka... joko honetan erabiltzailearen irudimena landuko da, zenbat eta errealagoa izan pertsonaiaren akzioak, hobeto izango da.\nNik asmatutako istorio batean oinarritua dago. Bertan botereak dituzten pertsonaiak daudelarik; sua, ura, lurra, haizea, elektrizitatea, izotza, argia, itzala, grabitatea, hipnosia, telepatia, laserra, natura, leherketa, inbokazioa... eta beste hainbat botere dituzten pertsonaiak. Pixkanaka teknikak garatzen joango dira, gero eta indartsuagoak izango dira, aldaketa handiekin.\nKondaira batek Fents Oder-etaz hitz egiten du. Hauek, botere iturri batzuk dira, Jainkoak planeta honetako leku ezkutuetan ezarri dituenak, gizakiak iristea oso zail egiten diren tokiak... gizakiak beldurrak menderatzen dituen lekuetan... baita gizakirik inoiz iritsi ez den tokietan ere... Fents Oder asko daude, kontaezinak dira, eta hauek naturako elementuak gordetzen dituzte.\nGizaki oso gutxik dakite zer diren... Fents Oder batean sartzen denak, bere barnean botere ikaragarri bat sortzen sentitzen du, botere hau sua sortzekoa izan daiteke, ura, elektrizitatea, lainoak, lurra... botere ezezagun asko daude. Norbaitek Fents Oder baten boterea beregan duenean, Fents Oder hau desagertu egiten da eta pertsona hau hiltzean, boterea bere gorputzetik atera eta Fents Oder hori beste leku batean ateratzen da. Botere batzuk, nahiz eta aurkituak izan diren, ixilpean mantenduak izan dira beraien botereak neurrigabeak baitira. Beste gizakiek honen berri izanez gero hauek lortzera joango ziren munduko leku ezkutu guztietara eta kaosa sortuko zen mundu osoan.\nHilezkortasuna existitzen al da Jainkoak sorturiko tresna bitxi hauetan? Inork ez daki...\nBatzuek badakite ordea, "Desiraren Fents Oder-a" existitzen dela, bertan sartzen den gizakiari edozein desira egi bihurtzen dio. Fents Oder honek berezitasun bat du ordea, beste Fents Oder-ek ez dutena, Fents Oder hau beti aktibo dago, hau da, desira bat betetzean, Fents Oder hau beste leku batera joaten da, ez du itxaroten barrura sartu den pertsona hil arte.


HABE IKASBIL: Amy Winehouse\nBere ibilbideari argazkia atera nahi izan diote Euskadi Irratiko Amarauna irratsaioan.\nESATARIA 1. Gaur bizi balitz 30 urte beteko lituzke; 27rekin hil zen duela 2 urte uztailean.\nESATARIA 2. Musikarako zaletasuna txiki-txikitatik garatu zuen Amy Winehouse-k. Jazz estiloko doinuak nagusi ziren bere etxean, eta Frank Sinatraren abestiak kantatzen orduak eta orduak ematen zituen Amyk umetan. Eskolan ez zen ongiegi moldatu, egia esan: ikastetxe batetik bestera ibili zen hainbat urtetan. Deigarria, 10 urte zituela, Sweet ‘n’ Sour rap banda bat osatu zuen klasekide batzuekin. Nerabezarora iristean, berriz, gitarra bat oparitu zioten etxekoek, eta horrekin batera bere lehendabiziko kantuak konposatzen hasi zen. Handik Londreseko tabernetara egin zuen salto. Eta konturatzerako bere lehenengo kontratua sinatu zuen disketxe batekin; 16 urte zituen. 2003an bere estiloko lehendabiziko diskoa argitaratu zen; Frank izeneko lan horretan jazz eta soul doinuak nagusi ziren. Abesti gehienak Amyk berak elkarlanean idatzi zituen, eta diskoak harrera bikaina eskuratu zuen, batez ere bere herrialdean, Erresuma Batuan. Glastonbury–ko musika-jaialdi erraldoian estreinakoz jotzeko aukera ere izan zuen, marka ezin hobea abeslari gazte eta hasiberri batentzat. Nazioarteko arrakasta, berriz, bere bigarren lanarekin iritsi zitzaion. 2006ko urria zen, orduan argitaratu zuen Amy Winehousek Back to Black. Rehab izan zen disko horretako bere lehendabiziko single-a. Aspaldiko soul doinuak ekarri zizkigun gogora, baina aldi berean baita ere oso garaikidea zen. Eta ez-ohizko nahasketa horrek muga guztiak hautsi zituen. Sentimenduz betetako bere ahots beltz eta hautsi horrekin irrati-formuletako erregina berria genuen Amy. Tabloide eta aldizkariei esker, bestalde, irudi berezia, eta batez ere neurriz gaineko orrazkera hori ezagutu genituen. Eta garrantzitsuena, kritika eta musikazaleak, denak bat zetozen abeslariaren kalitatea goraipatzerakoan. Musika-sariak ere berehala iritsi ziren, eta horrekin batera, salmenta itzelak. Konturatzerako XXI. Mendeko diskorik salduena genuen Back to Black, eta Amy Winehouse modako abeslaria.\nBaina arrakastarekin batera arazoak ere iritsi ziren abeslariaren bizitza pertsonalera. Lehendik ere alkoholarekin eta drogarekin gehiegikeria bat baino gehiago eginak zituen Amyk. Baina menpekotasun hori areagotu egin zen, eta neurriz kanpoko hainbat gertaeratako protagonista bihurtu zen abeslaria. Bere gurasoek okerrenerako prest zeudela onartu zuten; hitz gogorrak, zalantzarik gabe, baina pisu handikoak; arrazoirik ez zitzaien falta. Musikari zegokionez, Back to Black-en ondorengoa prestatzea erronka handia zen, handiegia akaso. Eta … abestiren bat grabatu arren, jarraitzaileek hainbeste desio zuten, edo genuen, estudioko diskoa ez zen iristen. Zola gainean, ordea, bai. Tarteka zuzenean ikusi ahal izan genuen Winehouse. 2011ko udan Europan zehar kontzertu-bira eskaini behar zuen abeslariak. Bilbao BBK Live-era etortzekoa zen, baina Belgradon kontzertu negargarri bat eman ostean, bira osoa bertan behera utzi behar izan zuen. Eta hilabete geroago, uztailaren 23an hilik topatu zuten Londreseko etxean; 27 urte besterik ez zituen Amy Winehousek.\nHainbat hipotesi aztertu ostean, forentsearen azterketa erabakigarria izan zen: odolean alkohol-tasa hilgarria zuen: bere etxean hiru botila vodka topatu zituzten, hutsik hirurak. Heriotzarekin batera Amy Winehouseren ahotsa betirako itzali zen, bai, baina horrekin batera mitoa sortu ere bai.\nAmy bizirik zela grabatutako hainbat kantu ineditoz eta bertsioz osatuta, Lioness: Hidden Treasures´ izeneko diskoa plazaratu zen 2011ko urtearen amaieran. Esan beharrik ere ez, arrakasta bat-batekoa izan zen. Eta zorionez musika hilezkorra denez, abeslaria hil ostean ere, bere musikaz gozatzeko aukera izan dugu. Eta hala jarraituko dugu aurrerantzean ere.\nJanis Joplin kantaria, oraindik bizirik\nRock and rolleko lehen emakume izarra izan zen, historiako blues-rock kantaririk onenetakoa.\nWhitney Houston abeslaria hilik aurkitu zuten larunbatean\nWhitney Houston abeslariaren heriotzaren gaineko azken berriak.\nEuskal abeslari batzuek omendu nahi izan dute 1942ko martxoaren 2an jaio zen Lou Reed abeslaria, disko bat argitaratuz.\nNumber of visits: 5316


naiz: agenda - LaPalanka Zinemaldia film laburren I. lehiaketa\nLaPalanka Zinemaldia film laburren I. lehiaketa\n2019/04/01 - 2019/05/03\nApirilaren lehen egunetik maiatzaren 3ra arte LaPalanka Zinemaldia film laburren I. lehiaketa egingo da honako helburu honekin: Bilbo Zaharra, San Frantzisko eta Zabala auzoen sustapen artistikoa eta mugimendu asoziatibo eta komertziala piztea.\nBilboko Prestakuntza eta Laneratze Plan Singularreko ikasleek Harrobia Ikastolarekin, San Frantzisko, Bilbo Zaharra eta Zabalako merkataritza eta enpresekin batera antolatu dute LaPalanka lehiaketa.\nLehiaketa maiatzaren 3an bukatuko da izen emateko epe bukaerarekin eta azken galarekin, non 15 finalisten lanak aurkeztuko diren. Maiatzaren 11n, sari banaketa izango da Bilbo Zaharreko azokaren gunean, Mariaren Bihotza plazan, 12.30ean.\nEkimena Bilboko ingurune horren «ikuskera positiboa» bultzatzeko eta auzokideek hiru auzo horietaz duten irudia azaltzeko asmoarekin jaio da, antolatzaileen esanetan. «Bere helburua bai sustapen artistikoa, bai mugimendu asoziatibo eta komertziala piztea da. Bide batez, zazpigarren artearen eta ikus-entzunezko kulturaren barruan agertzen diren herri sorkuntza berriak erakusteko aukera eman nahi da».\nEkimen hau herritar guztiei irekita dago, eta hiru maila izango ditu: erakundeak, komertzioak eta banakoak. Era berean, «pertsona guztien parte-hartzea errazteko», bai bideo kamera, bai sakelako telefonoaren kameraren bidez edo beste era batez egindako lanak ere onartuak izan daitezkeela adierazi du LaPalankak.


TAILERRETIK BULEGORA, LANAREN BI ALDE | Eguneko gaiak | GARA Euskal Herriko egunkaria\nTAILERRETIK BULEGORA, LANAREN BI ALDE\nEUSKAL HERRIKO LANGILERIAK BADITU OSO DESBERDINAK DIREN PROFILAK, ETA COVID-19AREN KRISIAK AZALERATU EGIN DITU BAKOITZAREN ALDEAK. DONOSTIAKO ZUATZUKO LANGILE ASKOK TELELANEAN ETXETIK JARDUTEKO AUKERA IZAN DUTE. 27 POLIGONOAN, BERRIZ, BI ASTEZ GELDIRIK EGON OSTEAN, BEHARGIN GEHIENEK LANERA ITZULI BEHAR IZAN DUTE.\nMaddi TXINTXURRETA Actualizada:\nAinhoa Arregi 27 Poligonoko Jabeen eta Erabiltzaileen Elkarteko kideak azaldu duenez, Espainiako Gobernuak funtsezkoak ez diren jarduerak eten zituenean, Martutenen enpresa gehienak itxita egon ziren. «Orain, ez –dio–, orain aktibitatea dago».\nDonostiako Zuatzu enpresa parkean langile askok izan dute telelanean aritzeko aukera.\nHidrogel poteengatik edo maskarengatik ez balitz, 27 Poligonoan ez zen igarriko osasun krisian gaudenik.\nIndustrialde bateko langileak lanean dauden edo ez jakiteko adierazleetako bat trafikoa da, eta Martuteneko industrialdean ibilgailuen joan-etorria etengabea zen. Zuatzun, berriz, auto ugari aparkatuta zeuden arren, baziren tokiak libre, eta trafikorik ez zegoen ia.\nIragan asteazkeneko goizeko bederatzietan Donostiako Martutene auzoko 27 Poligonoan ohiko trafikoa zen nagusi. Auto, motor eta kamioien joan-etorria ez zen gelditzen. Ehunka enpresa, txiki eta handi, kokatzen diren industrialdean auto-tailerretako pertsianak ez zeuden jaitsita, egur langileak han ziren, animalien hiltegikoak ere bai, kamioilariak martxan, eta zarata, tailerrez betetako ohiko poligono batena. Ezohiko argazkirik ez.\nEz balitz enpresa guztien atarian hidrogel pote bat zegoelako, edo enpresa gehienetako langileek maskara jantzita zutelako, ez zen igarriko osasun krisian dagoela Euskal Herria eta, nahitaez, baita poligono horretako beharginak ere.\nTabernak bai, ordea, itxita zeuden. Ekai eta Txomin tabernek pertsianak jaitsita zituzten, Olatuk ere bai. Langile bat zebilen kanpoan, tabernako fatxada margotzen, eta, hark kontatutakoaren arabera, aste honetan hartu du 27 Poligonoak normaltasun kutsua, soilik «beharrezko» langileek beharrera joan behar zuten bi aste horietan poligono hau «desertua» zela dio, autonomoren batzuk baino ez zirela agertu bertan, tailerretan konponketa edo garbiketa lanak egitera. Olatu taberna astelehenean irekitzea espero du berak, baina «ez da hain erraza, eskatzen diren segurtasun eta higiene neurri guztiekin». Industrialdeak normaltasun itxura duen arren, oraindik «ziurgabetasuna» omen da nagusi.\nIlcapo enpresako garbitzaileak esan du enpresa honek zerbitzuak ematen jardun duela alarma egoera osoan, etxeetara janaria banatzeaz arduratzen baita. Azaldu du hasieran laneko «martxa» txikitu zela, jendeak beldurra zuela-eta, baina segituan berreskuratu dutela lan karga. Industrialdeari buruz galdetuta, goizetan trafiko «etengabea» dagoela dio, eta arratsaldeetan gutxiago, «agian jendeak goizez bakarrik egiten duelako lan».\n27 Poligonoko Jabeen eta Erabiltzaileen Elkarteko Ainhoa Arregik, telefonoz, berretsi du industrialdeko enpresa gehienak funtzionatzen daudela jada, deseskalatzearen lehenengo fasean sartu ostean. Hala ere, begi bistan ikusten denak alarma egoera honek sor ditzakeen arazoak ezkuta ditzake. Arregiren ustez, etortzekoak dira, iraila eta urria bitartean. «Nik ilusioa eta gogoa nabaritzen ditut, baina gero agian ikusiko ditugu hustuko diren lokalak eta arazoak», esan du.\nIndustrialdeko enpresaren batek erregulazio espedienterik duen galdetuta, azaldu digu batez ere eraikuntzakoak daudela ataka zailean.\nEgun berean, pare bat ordu beranduago (11.00 aldera), Donostiako Zuatzu enpresa-parkean ez zegoen Martutenekoan besteko zaratarik. Isilagoa da Zuatzu berez, tailerrak baino gehiago bulegoak dituelako, baina aipatutako orduan bertatik igarotzen denak badaki aparkatzeko zailtasunak izango dituela, eta joan den asteazkenean ez zegoen horretarako arazorik.\nIñausti tabernak, itxita, kanpoan kartel bat zuen jarrita maiatzaren 25ean irekiko dutela iragarriz. Zenbait enpresatan, Kopidinen adibidez, ez dute uzten behargina ez den inor sartzen. Betifit ginmasioa ere itxita zegoen.\nLangile askorik ez zen ikusten, erretzaile talde txikiak soilik eraikinen kanpoan, betiere segurtasun distantzia mantenduz. Horietako batek, Eurogap marketin enpresako langileak, kontatu zuen bera aste honen hasieran itzuli dela bulegora lanera, eta orain arte telelanean aritu dela, etxetik. Horretarako «malgutasuna» ematen omen dio enpresak. Berak esandakoaren arabera, gainera, Zuatzun langile askok izan dute telelanean aritzeko aukera, «enpresa eta sektorearen arabera». Langileak baziren Zuatzun, baina ohi baino gutxiago eta gehienak ezkutuan. Agerian zeudenak, Europa eraikineko kristala garbitzen zeudenak ziren, arnesarekin zintzilik.


Donostiako estropaden bigarren igandean amnistiaren aldeko manifestazioa antolatzen dute | Angula Berria\nHasiera » Donostiako estropaden bigarren igandean amnistiaren aldeko manifestazioa antolatzen dute\nDonostiako estropaden bigarren igandean amnistiaren aldeko manifestazioa antolatzen dute\nsugorri argitaratua 17 / Abu / 2017\nAmnistiak izaera politiko indartsua dauka. Amnistia, euskal preso eta iheslarien baldintzarik gabeko askatasuna izateaz gain, hauek borrokara eraman zituzten arrazoien gainditzea bezala ulertzen dugulako. Ezin da “bakeaz” hitz egin oraindik ere ehunka euskal militante iraultzaile espetxean edo ihesean dauden bitartean. Ezin da “elkarbizitzaz” hitz egin euskal gazteri borrokalaria manifestazio batengatik edo muntaia polizial batengatik espetxera bidaltzen duten bitartean, estatuek “terrorismo” deitzen diotena egotzita.\nHonengatik guztiagatik, AMNISTIA aldarrikatuko dugu estropaden bigarren igandean, irailak 10ean, 13:00ean Donostiako Boulervardetik hasita. Bide batez, abuztuak 26an Bilbon egingo den amnistiaren aldeko manifestaziora joateko deia ere egiten dugu. Hau Moyua plazatik aterako da, 20:30etan. Antolakuntzaren eta borrokaren aldarria egiten dugu, borroka izango baita euskal langileriaren askatasuna ekarriko duena, Euskal Herri aske eta sozialista batean.


SAN JOAN JAIETAKO ESALDI LABURREN 7. LEHIAKETA - Mondraberri\nSAN JOAN JAIETAKO ESALDI LABURREN 7. LEHIAKETA\nLanak maiatzaren 22a baino lehen bidali behar dira AED elkartera.\nTestua: AED. 2019ko maiatzak 6, astelehena.\nArrasateko EHE, Debagoieneko AEK eta AED elkarteak San Joan jaietako esaldi laburren lehiaketa antolatu dute, Arrasateko Udalarekin elkarlanean. Esaldi horren bitartez, antolatzaileen helburua da arrasatearrak San Joanak euskaraz bizitzera animatzea.\nAukeratutako esaldia Arrasateko Udalak 2019ko San Joan jaiak girotzeko aterako dituen zapietan erabiliko da. Baita esaldia egokia izanez gero jaiak iragartzeko euskarrietan ere.\n- Erabilera hori kontuan hartuta, esaldi laburra eta argia izatea baloratuko da.\n- Lehiaketa honetan Arrasaten bizi,ikasi edo lan egiten duen edonork parte har dezake, taldean edo bakarka.Partaide edo talde bakoitzak nahi beste lan aurkez ditzake.\n- Lanak maiatzaren 22a baino lehen bidali behar dira AED elkartera. Bulegora bidali edo eraman daitezke (Pablo Uranga kalea 4-behea) edo e-postaz aed@aedelkartea.eus helbidera bidali.\n- Lana aurkezten den orrian ez da egile edo egileen izen-abizenik jarriko. Datu pertsonalak (izen-abizenak, adina, telefonoa) kartazal itxi batean sartuta aurkeztuko dira eta kartazal hori, proposaturiko esaldiarekin batera, beste kartazal handiago batean.\n- Esaldiak e-postaz bidaliz gero, mezu bakar batean baina bi fitxategitan bereizirik bidaliko dira. Hau da, fitxategi batean proposaturiko esaldia edo esaldiak eta beste batean egile edo egileen datuak.\n- Epaimahaia Arrasateko EHE, Debagoieneko AEK, AED elkartea eta Arrasateko Udaleko kideek osatuko dute.\n- Epaia maiatzaren 24an jakinaraziko da, tokiko hedabideen eta sare-sozialen bidez.\n- Saria 100 € izango da.\n- Saria eman gabe gera daiteke, epaimahaikoek horrela erabakiz gero.


GED-ek 'fase berri bati' hasiera emango dio 'lortutakotik harago joateko' - leihoa.info\nGED-ek ‘fase berri bati’ hasiera emango dio ‘lortutakotik harago joateko’\n2019 February 10, Sunday adminLeioa, Sarrera, Uncategorized\nGEDen arabera galdeketek «zer nahi dugun eta nola nahi dugun erabaki» ahalbidetu dute I Datorren martxoaren 31n ekitaldia egingo da Bilboko Euskalduna Jauregian I Konzentrazioa deitu du asteartean, 19:00ean, Algortako Telletxe Plazan\nEstatus politikoaren inguruko herri galdeketen zikloa itxitzat eman du Gure Esku Dagok, erabakitzeko eskubidearen inguruan fase berri bat irekitzeko asmoz. Bide horren nondik norakoak finkatzeko ekitaldi bat antolatu dute, martxoaren 31n, Bilboko Euskalduna Jauregian.\nKartoizko hautesontziak eskutan agertu dira Gure Esku Dago dinamikaren parte diren 200 bat lagun Tolosan, herri galdeketan zikloa itxi eta fase berri bat irekitzen dela iragartzeko.\nAzkeneko bost urteetan Hego Euskal Herriko 208 herritan egin dira kontsultak eta 218.248 herritarrek hartu dute parte. Lortutako emaitzarekin pozik agertu dira plataformako ordezkariak, nahiz eta kontziente diren erabakitzeko eskubidearen aldeko babesa zabaltzeko beharraz. «Emaitza horretaz harro bagaude ere, oinarria zabaltzen jarraituko dugu; Euskal Herriko lurraldeetan erabakitzeko eskubidea gauzatu ahal izateko, erreferendum bidez, normaltasunez, libre eta demokratikoki, eta berme guztiekin», adierazi dute Larraitz Zubeldiak eta Sugoi Etxarrik.\nHauteskunde urte bete betean sartuta, Gure Esku Dagok gizartean «eragiteko garaia» dela uste du eta helburu horretan sakontzeko agenda zehazten arituko da hemendik eta martxoaren 31n Bilbon egingo duen ekitaldira bitartean. «Ezer ez dagoenean ziur, dena da posible» lemari heldu diote gaur datozen hilabeteetan erabitzeko eskubidearen inguruan lanean jarraitzeko.\nHerri galdeketan izandako parte-hartze bilakaera.\nAniztasunean irabaztea eta sentsibilitate ezberdinak bidera batzea izango da xedeetako bat: «Hautesontzietan gizartearen %100ak du lekua», adierazi dute. Zentzu horretan, Bilboko Euskalduna Jauregian egingo den ekitaldian parte hartzeko deia luzatu dute. «Heldu zein gazte, emakume, gizon ala beste, bateko zein besteko, guzti guztiak gonbidatuta zaudete hitzordu honetara».\nOrain arteko lana balioetsi dute azken urteotan herri galdeketak antolatzen aritu diren herritarrek, lortutakoari helduta urrats berriak emateko. «Erabakiteko baldintzak sortzen ari gara. Galdeketen bidez ereindako lurrak eman ditu bere fruituak, eta eman digu herritarroi konfiantza, indarra eta determinazioa bide berean jarraitzeko. Galdeketen bidez lortutako horretan sakontzeko garaia da orain», azpimarratu dute.\nKonzentrazioa asteartean Algortako Telletxe Plazan\nHurrengo hilabeteetan xehetasun gehiago emango ditu Gure Esku Dagok, Bilboko ekitaldiari begira. Datorren astean, berriz, mobilizazioak egingo dituzte asteartean Auzitegi Gorenean Kataluniako buruzagi sozial eta politiko subiranisten kontra hasiko den epaiketa salateko. Asteartean bertan elkarretaratzeak izango dira hiriburu eta herrietan. Gure eskualdean, datorren asteartean, 19:00etan Algortako Telletxe plazan egingo da konzentrazioa. Leioako Gure Esku Dagoren taldeak esan duenez, «epaiketa ez da soilik katalanen aurkakoa. Denon eskubideak epaitzen ari dira». Horregatik, salatzeko ekimenetan parte hartzera deitu du.\nMobilizazioekin jarraitura, otsailaren 17an manifestazioa deitu du GED-ek, 12:00etan Donostian. Irteera Gros auzoko Katalunian izango da.


Arte eta kultura arloetako hezkuntza-programen ebaluazioa – UNESCOETXEA\nArte eta kultura arloetako hezkuntza-programen ebaluazioa\nGure ustez, eskolan hezkuntzaren eta kulturaren arteko lankidetza-proiektu bat garatzeak, alegia, bi eremu horietako ezagutzak bateratzeak, eragin handia du, ikasgelatik harago doana, eta eskolari lotutako testuinguruaren eraldaketa soziala bultzatzen du.\nZalantzarik gabe, hipotesi horrek argudioak behar ditu, eta batez ere, jardunbidetik jasotako datuak.\nHorretarako, UNESCO Etxeak koordinatu du zenbait adierazle sortzeko lana, lehen mailako hezkuntzan heziketa artistikoa eta kulturala garatzeko programak ebaluatu ahal izateko. Adierazle horiek lantzeko profesionalez osatutako talde heterogeneo bat elkartu du, unibertsitatean, lehen hezkuntzan eta bitartekotza artistikoan ari direnak (Regina Guerra, Oihane Gulin eta Teklak).\nUNESCO Etxearen Lanerako Koadernoen 4. zenbakiak, Gizarte eraldaketarako arte eta kultura arloetako hezkuntza-programen ebaluaziorako adierazleak. Lehen maila izenburua erabiliz aurkeztu du heziketa artistikoak umeen garapenean duen inpaktua neurtzeko tresna ireki, dinamiko eta eraginkor hau.\nHezkuntza-komunitatea gonbidatzen dugu (irakasleak, zuzendaritza-taldeak, etab.) eta ikasgeletako heziketa artistikorako programetan ari diren artegintzaren arloko eragileak ere bai, adierazle-gida hau gogoan izan dezaten, lanerako erabil ditzaten adierazle horiek, proban jar ditzaten, eta emaitzak partekatu ditzaten.\nUNESCO Etxean poz handiz jasoko ditugu horien emaitzak, zabaltzeko eta bideratzeko, eta tresna hobetzeko proposamenak ere bai, noski.\nInformazio gehiago: Bego Guzmán b.guzman@unescoetxea.org


Toni Cortés-en profila Actualidad iPhone-n IPhone albisteak\nApple-k gure bizitza errazteko gailuak sortzen ditu. Baina etengabe garatzen ari den unibertsoa da, eta beti gustatzen zait egunean egotea. Pozik nago nire manzanitekin esperientzia berriak ikasi eta praktikatzeko eta irakurleekin partekatzeko. Jobs-ek sortutako unibertsoarekin engantxatuta, nire Apple Watch-ek bizitza salbatu zidanetik.\nToni Cortés-ek 389 artikulu idatzi ditu 2019ko uztailetik\n14 Jun Apple Watch 7 seriea lodiagoa eta pantaila handiagoarekin izango da\n12 Jun Abuztuaren 27an estreinatuko den "See" filmaren bigarren denboraldiaren trailerra aurkeztu zuen\n11 Jun Laster Microsoft xCloud erreproduzitzeko aukera izango dugu Safari-n\n10 Jun Dagoeneko badugu trailerra eta irekiera eguna Apple TV + "Invasion" sailerako.\n09 Jun AirPods Max-erako firmware berria kaleratu du\n06 Jun iFixitek iPad Pro berriaren Mini LED pantaila erakusten digu\n05 Jun Apple-k Google, Mozilla eta Microsoft-ekin bat egiten du arakatzailearen luzapenak bateratzeko\n04 Jun "La Costa de los Mosquitos" Apple TV + seriearen bigarren denboraldia baieztatu da\n03 Jun Apple TV + eskuragarri dago Nvidia Shield TV gailuetarako\n01 Jun Applek WWDC 2021-erako berrikusten du YouTube-ko zuzeneko kanalarekin\n31 Maiatza Berreskuratu zure iPhone 12 Pro kanal batean murgilduta MagSafe-ri esker\n28 Maiatza Sony-k bere PlayStation mugikorreko jokoak merkaturatuko ditu 2022ko martxoan\n24 Maiatza Apple-k watchOS 7.5 kaleratzen du erabiltzaile guztientzat\n24 Maiatza Apple-k iOS 14.6 eta iPadOS 14.6 kaleratzen ditu erabiltzaile guztientzat\n22 Maiatza IPad 2 ofizialki zaharkituta dago mundu osoan\n19 Maiatza MacPaw-ek bere Apple Museum propioa irekiko du 323 objektuekin\n17 Maiatza Apple-k harro-harro aurkeztu ditu Apple Watch-erako bi uhal berri\n15 Maiatza Aurpegi ID sentsorea txikiagoa izango da hurrengo gailuetan\n13 Maiatza Wi-Fi sareetako ahultasun berriek ia gailu guztiei eragiten diete\n10 Maiatza Applek beste 45 milioi dolar inbertitzen ditu Corning Glass I + Gn


EH Mus txapelketako kanporaketa, larunbatean - Bidania-goiatz - Tolosaldeko ataria\nEH Mus txapelketako kanporaketa, larunbatean\nTolosaldeko Ataria 2020-01-29 07:42\nEuskal Herriko Mus Txapelketako kanporaketa larunbatean jokatuko dute Bidania-Goiatzen.\nKontxeju tabernan egingo da, eta izen ematea 15:00etan eta 16:00etan hasiko da jokoa. Sari ugari dituzte: lehenengo bikotearentzat, Kontxejuk emandako txerrikumea eta ardo kaxa; bigarren bikotearentzat, Kontxejuk emandako legatza eta ardo kaxa eta hirugarren bikotearentzat bi bazkari Kontxejun; laugarren bikotearentzat bi gosari Kontxejun, eta parte hartzen dutenen artean udalak emandako ardi gazta eder bat zozkatuko da.


Jack Russell Mix boxeolaria - Txakurrak\nJack Russell Mix boxeolaria\nBoxer Jack Russell Mix, Boxer eta Jack Russell haztearen ondorioz sortutako arraza mistoko txakurra da. Nahasketa mota hau ekiditera animatzen zaituztet tamaina aldeak ez baitu txakur osasuntsuena bihurtzen. Boxer edo Jack Russell bezalakoa al da? Horiek jarraian saiatuko eta erantzungo ditugun galderak dira. Jarraitu irakurtzen beherago argazkiak, bideoak eta gehiago jakiteko Boxer Jack Russell Mix ederrari buruz. Animalia guztiak erreskate baten bidez eskuratzea gomendatzen badizugu ere, ulertzen dugu pertsona batzuek hazle baten bidez igaro dezaketela Boxer Jack Russell Mix-a lortzeko. txakurkumea. Hau da, Boxer Jack Russell Mix txakurkumerik badute salgai. Animalien erreskateek dirua biltzen laguntzeko interesa baduzu, erreproduzitu gure galdetegia. Erantzun zuzen bakoitzak aterpeko animaliak elikatzen laguntzeko ematen du.\nBoxer Jack Russell Mix, Boxer eta Jack Russell haztearen ondorioz sortutako arraza mistoko txakurra da.Nahasketa mota hau ekiditera animatzen zaituztet tamaina aldeak ez baitu txakur osasuntsuena bihurtzen.Boxer edo Jack Russell bezalakoa al da? Horiek jarraian saiatuko eta erantzungo ditugun galderak dira. Jarraitu irakurtzen beherago argazkiak, bideoak eta Jack Russell Mix Boxer ederrari buruz gehiago jakiteko.\nAnimalia guztiak bere bidez eskuratzea gomendatzen dizugu erreskate ,ulertzen dugu pertsona batzuek hazle baten bidez igaro dezaketela Boxer Jack Russell Mix txakurkumea lortzeko. Hau da, Boxer Jack Russell Mix txakurkumerik badute salgai.\nHemen dituzue Boxer Jack Russell Mix-en argazki batzuk\nJack Russell boxeolaria Mix History\nMendeko bukaerako arraza nahiko berria da Boxerra. Alemaniatik dator. Bulldog eta Jack Russells alemaniar batzuetatik dator. Txakur gehien bezala arraza askoren nahasketa da. Laneko txakurra izateko hazi zen eta ehizan eta borrokan aritzen da bere iraganean. Langile lotsagarria izan zen bi mundu gerretan. Oso txakur jostaria da eta ez da oso erasokorra, baina oso leiala da. Oso erne dago eta ona izango da zure seme-alabekin. Bera edo bere familia mehatxatuta sentitzen badira, bere alde babeslea erakutsiko du.\nBoxer Jack Russell Mix txakurkumeen bideo ikaragarriak\nJack Russell boxeolaria nahasketa neurria eta pisua\nJack Russell boxeolaria Mix Personality\npitbull laborategiko nahasketa salgai\nJack Russell boxeolaria Mix Health\nJack Russell-ekin nahastutako boxeolaria izan daiteke nahasketa hau saihestu besterik ez duzu\nJack Russell boxeolaria Mix Care\nJack Russell boxeolaria Mix Feeding\nAmerican Bulldog Hound nahasketa\nshiba inu beagle nahasketa


Dimisioa iragarri du Theresa May Britainia Handiko lehen ministroak\nEkainaren 7an utziko du alderdi kontserbadorearen buruzagitza, eta orduan ekingo zaio bere ordezkoa aukeratzeko prozesuari. Alderdiaren buruzagitzaren ordezkoa hautatu arte jarraituko du behin-behienan lehen ministro karguan Mayk.\nNerea Telleria: "Guztion ardura da klima aldaketari aurre egitea"\nFridays For Future ekinaldiarekin bat eginez, mundu osoan mobilizatu dira ikasleak. Euskal Herriari dagokionez, 550 bat ikasle elkartu dira Baionako manifestazioan, eta Bilbon eta Donostian ere izan dira deialdiak. Arratsaldean, 19:00etan, elkarretaratzea deitu dute Alderdi Ederren, eta 'Fridays for future' egitasmoko Nerea Telleriarekin hitz egin dugu.


Pisua galtzea apioa: nola pisua galtzen barazki osasuntsu honekin - Fitness eta osasuna 2022\nPisua galtzea apioa: nola pisua galtzen barazki osasuntsu honekin\nNola da ona apioa zuretzat?\nApioa pisua galtzeko\nNola egin apio zopa pisua galtzeko\nUda amaitu den arren, ez zenuke utzi behar zure osasuna, dieta eta edertasuna lantzeari. Gaur, adibidez, apioa nola erabilgarria den eta pisua galtzeko nola erabil dezakezun esango dizugu.\nLehenik eta behin, hitz egin dezagun apioaren osasun-onurei. Lehenengo albiste ona da produktu honek ez duela ia kaloriarik (12 kcal bakarrik 100 g bakoitzeko). Aldi berean, energia ematen du, eta osasunerako eta edertasunerako duen balioaz hitz egin dezakezu orduz.\nApioaren propietate onuragarrien artean - hainbat gaixotasunen prebentzioa (urdaileko gaixotasunetan, erreumatismoan, obesitatean, maskuriko gaixotasunetan erabilgarria), detox, alergikoen aurkako, antiseptiko, antiinflamatorio eta birsortzaile propietateak.\nApioak mantenugai asko ditu: zinka, potasioa, kaltzioa, fosforoa, burdina, magnesioa, B bitaminak, baita PP, E eta olio esentzialak ere.\nDieta berdeak 14 egun baino ez ditu irauten eta apio-zopan oinarritzen da. Uste da dietaren arau guztiak zorrotz betez, bere laguntzarekin bi aste barru, 5-7 kilo gehigarri ken ditzakezula.\n3 litro ur\naza buru txikia,\n6 tipula ertain\nbaita espeziak ere.\nErraza da: barazki guztiak fin-fin txikitu eta 15 minutuz egosi behar dituzu. Askotariko zaporeetarako, apioaren zurtoinen ordez, bere sustraiak ere erabil ditzakezu, eta uraren ordez - tomate zukua (hori bakarrik hobe da ez 3, 1,5 litro likido botatzea).\nBi astez, nahi adina apio zopa jateko aukera dago. Gainera, dietan zehar, barazki eta fruituekin mimatu zaitezke, baina bananak saihestu behar dituzu.\nDebekuetatik - Gozokiak, gozokiak, frijituak eta gantz elikagaiak guztiz baztertzea beharrezkoa da.\nNola aldatu dena dagoeneko zerbait lortu duzunean, baina ez zaitez pozik sentitzen\nPsikologoak ziur daude literalki denek beren bizitza alda dezaketela eta zoriontsu senti daitezkeela. Horretarako, oso gutxi behar duzu - kontuan hartu gure artikuluko aholkuak eta hasi zure bizitzan erabiltzen


Irekia Eusko Jaurlaritza - Gobierno Vasco :: EHAA xedapena 201800395\nGaiak: HIRI-PLANGINTZA; PLAN PARTZIALAK; INGURUGIRO-INPAKTUA; ALDAKETA; ANDOAIN\nHurrenkenaren zenbakia: 201800395\nAndoaingo Udalak, 2017ko abuztuaren 1ean, eskabide bat aurkeztu zuen ingurumen-ebaluazioa estrategiko sinplifikatuaren prozeduraren izapideak egiten hasteko, honako plan honi dagokionez: Andoaingo Antolamenduko Plan Bereziaren (aurrerantzean, Planaren) 1. aldaketa, N.U.02 «Leitzarango Landa Parkea» eremuarena. Eskaerarekin batera, zenbait dokumentu aurkeztu ziren, hala nola planaren zirriborroa eta ingurumen-dokumentu estrategikoa, Ingurumen-ebaluazioari buruzko abenduaren 9ko 21/2013 Legearen 29. artikuluan ezarritako edukia zuela. Gainera, ingurumen-dokumentu estrategikoan, dokumentu hori egin duten pertsonak aipatzen dira, sinatuta dago eta amaiera-data dauka.\nAbenduaren 9ko 21/2013 Legearen 30. artikulua betetzeko, 2017ko urriaren 9an, Eusko Jaurlaritzako Ingurumen Administrazioaren Zuzendaritzak egoki iritzitako oharrak egiteko eskatu zien zenbait erakunderi, ohar horiek oinarritzat hartuta ingurumen-organo horrek ingurumen-txosten estrategikoa egin zezan. Zehazki, honako hauei egin zitzaien eskaera: Eusko Jaurlaritzako Natura Ondare eta Klima Aldaketaren Zuzendaritzari; Gipuzkoako Foru Aldundiko Mendien eta Naturguneen Zuzendaritza Nagusiari eta Ingurumen Zuzendaritza Nagusiari, eta Gipuzkoako Ekologistak Martxani. Era berean, Andoaingo Udalari izapidearen hasieraren berri eman zitzaion.\nBehin abenduaren 9ko 21/2013 Legearen 30. artikuluan ezarritako epea amaituta, Eusko Jaurlaritzako Natura Ondare eta Klima Aldaketaren Zuzendaritzaren txostena jaso da, espedientean bertan islatutako emaitzarekin.\nAipatutako 6.2 artikuluan honako hau zehazten da, besteak beste: planak eta programak, proiektuak baimentzeko esparrua ezartzen dutenak izanik, Ingurumen-ebaluazio estrategiko arruntaren eremuan ez badaude, ingurumen-ebaluazio estrategiko sinplifikatu batetik pasa beharko dira, zeinaren prozedura 29. artikulutik 32.era bitartean arautzen baita; guztia ere, V. eranskinean ezarritako irizpideekin bat etorriz.\nAztertuta geratu dira N.U. 02 «Leitzarango Landa Parkea» eremuko 15. Antolamenduko Plan Bereziaren 1. aldaketaren ingurumen-ebaluazioaren espedienteko txostenak eta dokumentazio teknikoa, eta kontuan hartu da ingurumen-dokumentu estrategikoa zuzena dela eta indarreko araudian ezarritako alderdiekin bat datorrela. Horrenbestez, txosten horiek aintzat hartuta, Ingurumen Administrazioaren Zuzendaritzak –ingurumen-arloko organo eskuduna den aldetik otsailaren 27ko 3/1998 Legearen eta Ingurumen eta Lurralde Plangintza eta Etxebizitza Sailaren egitura organikoa eta funtzionala ezartzen duen apirilaren 11ko 77/2017 Dekretuaren arabera– judizio-elementu nahikoa dauka, eta, beraz, ingurumen-txosten estrategiko hau ematen du, zeinak Planaren proposamenean ingurumen-arloko alderdiak sartzearen alde egiten baitu eta Plana aplikatzearen ondorio adierazgarrien aipamena jasotzen baitu, baita sartu behar diren azken oharrak ere, soilik ingurumen arlokoak.\nLehenengoa.– Ingurumen-txosten estrategikoa egitea N.U.02 «Leitzarango Landa Parkea» eremuko Antolamenduko Plan Bereziaren (aurrerrantzean, Planaren) 1. aldaketari buruz, Andoaingo Udalak sustatua, jarraian adierazten diren zehaztapenekin:\nLeitzarango Landa Parkea antolatzeko, Antolamenduko Plan Berezi bat egin zen, 2016ko abenduaren 20an onartu zena, eta, haren bidez, eremu horretan ezarri beharreko erabilera eta jarduketak arautu eta antolatzen dira, honako hauek bermatze aldera: balio naturalen babesa eta leheneratzea (bereziki, Leitzaran ibaiaren ertzak leheneratzea eta haien balioa nabarmentzea), eta eremuko landa-ezaugarrien babesa, egungo nekazaritza-jarduerak eta bizitegi-erabilerak sendotuz eta aire zabalean egoteko tokiak, komunitate-ekipamenduak eta parkeko eremuak lotzeko oinezkoentzako ibilbideak egokituz.\nPlan bereziaren 1. aldaketa bat dator irizpide horiekin, erabilera berriak onartzen baitu. Hona hemen erabilerok, labur azalduta:\nNekazaritza-ustiaketa ez-profesionaletarako eraikuntza lagungarriak arautzen dituen araudia aldatzea.\nBaimena ematen da lanabesak gordetzeko etxola txikiak eraikitzeko, bai eta ukuilu txikiak egiteko ere. Zehazki, partzela bakoitzeko, etxola bat eraiki ahal izango da, gehienez 8 m\nEgungo ustiategietan, bizitegi-erabilera duen eraikinak berak abeltzaintza-erabilerak ere hartzen baditu, baimena ematen da abeltzaintza-erabilerok bereizteko eta bizitegi-erabilera duen eraikinetik beste eraikin independente batera aldatzeko, baldintza higieniko-sanitarioak eta/edo bizigarritasun-baldintzak hobetze aldera.\nAraudia aldatzen da, jolas- eta kirol-jarduerak, «turismo aktiboari» lotuak, ezartzeko aukera emate aldera.\nPlanak dakarren aldaketa nagusia da. Helburu dauka jolas- eta kirol-jarduerak ezartzeko aukera ematea (via ferrata erakoak edo turismo aktiboari edo abenturakoari lotutako beste mota bateko jarduerak), hain zuzen ere egungo Plan bereziak halako erabilerak ezartzea baimentzen duen eremuetatik kanpo (hau da, Olazar eta Otietako aisialdi eta olgetarako guneetatik eta Otietako komunitate-ekipamenduko gunetik kanpo).\nIldo horretatik, «Baso eremuan» eta baso-masa autoktonoen babes-eremuan baimenduko dira halako jarduerak. Baimen hori emango da, baldin eta garatzen diren jarduerak bateragarriak badira eremuotako berezko ezaugarriekin eta izaerarekin, hau da: ez badute eragin kaltegarririk baso-masetan, eta ez bada aurreikusten lur-mugimendurik edo lursailen berezko orografiaren gaineko eraginik, ingurunean eragin negatiborik duenik. Jarduera horiek, halaber, zuzenean lotuta egon behar dute Otietako ekipamendu-eremuko instalazioetan eta eraikinetan garatzen diren erabilerekin. Ez da baimenik emango jarduera turistiko berrietarako eraikinak eta/edo aparkalekuak eraikitzeko.\nGainera, baso-masa autoktonoen babes-eremuei buruzko araudia aldatzen da. Egungo Plan bereziaren arabera, eremu hori 10 m-ko banda bat da, zuhaitzen edo zuhaitz-multzoen kanpoko mugan dauden zuhaitz-puntetatik edo zuhaitz-multzoetatik hasten dena, edo, zuhaitzak ez diren bestelako landaredien kasuan, eraginpeko eremuaren kanpoko mugatik hasten dena. Planaren aldaketaren ondorioz, 10 m-ko banda hori desagertzen da, eta zuhaiztien eremuetara mugatzen da babesa.\nGehieneko lerrokaduraren aldaketa, Leitzarango Bisitarien Etxearen eraikina handitzeko.\nPlanaren bitartez, baimena ematen da etxe hori zabaltzeko, zabalera 3 m-tik 5 m-ra handituz.\nNekazaritza- eta abeltzaintza-eremuak antolatzeko kategoriak Nekazaritza eta Basogintzako Lurralde Plan Sektorialera egokitzen dira, eta EAEko Ibaiak eta Errekak Antolatzeko Lurraldearen Arloko Planari eta Donostiako Lurralde Plan Partzialari buruzko arau-erreferentziak eguneratzen dira.\nGainera, bazter uzten dira lehengo Erreka amuarrain-mintegiko instalazioak ingurumen aldetik berroneratzeko erreferentziak, Gipuzkoako Foru Aldundiak dagoeneko leheneratu baitu eremu hori.\na) Planak zer neurritan ezartzen duen proiektuetarako esparrua. Aurkeztutako dokumentazioa aztertuta, Planak ez du esparrurik ezartzen ingurumen-inpaktuaren ebaluazioaren mende dauden proiektuei baimena emateko. Aitzitik, Planak ingurumen-balio nabaria duen eremu bat babesteko eta kontserbatzeko baldintzak ezartzen ditu.\nb) Planak zer eragin duen beste plan edo programa batzuetan: bateragarria da lurraldeko eta sektoreko beste plan konkurrente batzuekin.\nc) Plana egokia den edo ez ingurumen-oharpenak integratzeko, bereziki garapen jasangarria sustatzeko helburuarekin bat eginik. Planaren zehaztapenek eremuko ingurumen-balio bereziak babestu eta kontserbatzen dituzte; hortaz, ingurumen-alderdiak egoki integratuta daude, bereziki garapen jasangarria sustatze aldera.\nd) Planarekin edo programarekin lotutako ingurumen-arazo garrantzitsu batzuk: ez da aurkitu Plana gauzatzearen ondoriozko ingurumen-arazo adierazgarririk, betiere eraginpeko eremuan gauzatzen diren esku-hartze eta jarduerek Plana erregulatzen duen araudian ezarritako baldintzak betetzen badituzte eta, besteak beste, natura, ingurumena eta paisaia babesteko eta kontserbatzeko arloan indarrean dagoen araudia betez gauzatzen badira. Alde horretatik, Planak ezartzen duenez, proiektu edo erabilerek, onartuak izango badira, baldintza hauek bete behar dituzte:\n– Bateragarriak izan behar dute eremuetako berezko ezaugarriekin eta izaerarekin, hau da: ez dute eragin kaltegarririk izan behar baso-masetan, eta ez dute sorrarazi behar lur-mugimendurik edo lursailen berezko orografiaren gaineko eraginik, ingurunean eragin negatiborik duenik.\n– KBE Kontserbazio Bereziko Eremuan nabarmen eragin dezakeen edozein proiektu behar bezala ebaluatu beharko da.\n– KBEren eremuan edozein jarduera gauzatzeko, eremuko organo kudeatzailearen baimena beharko da, bai eta kasuan-kasu beharrezkoak izan daitezkeen gainerako baimen sektorialak ere.\n– Hauek izango dira baimendutako erabilera bakarrak: urriaren 16ko 215/2012 Dekretuan bildutako erabilera eta jarduerei –orokor nahiz partikularrei– buruzko gidalerro eta erregulazioetan zehazten direnak. Dekretu horren bidez, Kontserbazio Bereziko Eremu izendatu ziren eskualde biogeografiko atlantikoko hamalau ibai eta estuario, eta haiek kontserbatzeko neurriak onartu ziren.\ne) Plana egokitzat jotzen da erkidegoko edo nazio-mailako legedia ezartzeko, egungo Plan bereziaren kontserbazio- eta babes-helburu nagusiak biltzen baititu, eta, besteak beste, honako hauek:\n– Eremuaren balio naturalak babestu eta leheneratzea.\n– Eremuaren landa-ezaugarriak zaindu, leheneratu eta sustatzea.\n– Narriatutako errealitateak zuzendu edo ezabatzea.\n– Eraikinak eta babestutako elementuak zaintzea.\nPlanaren eremua partez bat dator babestutako bi naturgune hauekin:\n– Leitzaran ibaia (ES2120013) Kontserbazio Bereziko Eremua (KBE). Hala izendatu zen urriaren 16ko 215/2012 Dekretuaren bidez, eta haren araudia martxoaren 17ko 34/2015 Dekretuan jasotzen da.\n– Leitzaran ibaiaren biotopo babestua, irailaren 29ko 416/1995 Dekretuaren bidez hala izendatua. Eremuak puntualki bat egiten du harekin, hegoaldeko muturrean, eta partez bat egiten du hura babesteko eremu periferikoarekin.\nBestalde, Leitzaran ibaia «Interes bereziko gunea» da mehatxatutako bi espezierentzat, zeinek Gipuzkoan onartutako kudeaketa-plana baitute: bisoi europarra eta Pirinioetako desmana. Gainera, faunaren ikuspegitik, interes handiko eremua da ibai-inguruneari lotutako espezieentzat; nabarmentzekoa da, alde horretatik, ur-zozoek eta martin arrantzaleek, KBEko funtsezko elementuak eurak, habiak egiten dituztela eremu horretan.\nTurismo aktiboko jarduerak ezartzeak eragina izan dezake Leitzaran ibaiaren ertzeko basoan edo beste baso-masa batzuetan, edo ibai-inguruneari lotutako beste fauna-espezie batzuetan.\nNeurri babesle eta zuzentzaileak indarreko araudiaren arabera gauzatuko dira, ebazpen honetan adierazitakoarekin bat, eta, aurrekoaren aurkakoa ez den orotan, Ingurumen Agiri Estrategikoan eta Planean bertan jasotakoarekin bat; hauek dira neurri horiek, besteak beste:\n– Hauek izango dira baimendutako erabilera bakarrak: EAEko ibai eta estuario guztietarako gidalerro, erregulazio eta jarduketetan zehaztutakoak, eta urriaren 16ko 215/2012 Dekretuan bildutako helburu eta jarduketa partikularrak. Dekretu horren bidez, Kontserbazio Bereziko Eremu izendatu ziren eskualde biogeografiko atlantikoko hamalau ibai eta estuario, eta haiek kontserbatzeko neurriak onartu ziren.\n– KBEren organo kudeatzaileak onartu beharko ditu Leitzaran Landa Parkearen eremuan gauzatu litezkeen turismo aktiboko jarduerak.\n– Garatzen diren jarduerek bateragarriak izan behar dute eremuotako berezko ezaugarriekin eta izaerarekin, hau da: ez dute eragin kaltegarririk izan behar baso-masetan, eta ez dute sorrarazi behar lur-mugimendurik edo lursailen berezko orografiaren gaineko eraginik, ingurunean eragin negatiborik duenik.\n– Via ferrata egokitzeko lanak ez dira bat etorriko ur-zozoek eta martin arrantzaleek habiak egiten dituzten sasoiarekin, bi espezieak Leitzaran ibaia KBEko funtsezko elementuak baitira.\n– Idazten diren proiektuetan, baldin eta bisoi europarraren Interes Bereziko Eremuei eragiten badiete, espezie horrentzat onartutako Kudeaketa Planean ezarritako jarraibideak jaso beharko dira, eta, besteak beste, honako hauek: ibaiertzak landareztatzea habitat horretako berezko espezieak erabiliz, eta bisoiaren ugalketa-sasoian, apiril eta abuztu artean, jarduerak mugatzea; areago, jardueretarako debekualdiak ere ezarri ahal izango dira.\n– Halaber, irailaren 29ko 416/1995 Dekretuan ezarritako zehaztapenak bete beharko dira. Dekretu horren bidez, Leitzaran Ibaia Biotopo Babestua izendatzen da.\nNeurri horiek nahiz ingurumen-dokumentu estrategikoan ezarritakoak Plan honetako hirigintza-arauen araudi partikularrean bildu beharko dira.\nHala, neurri horiek hartuta, ez dirudi eragin nabarmena jasango dutenik ES2120013 Leitzaran ibaia KBEko eta biotopo babestuko espezieek, habitatek edo kontserbazio-helburuek, ez zuzenean, ez zeharka, betiere ziurtatzen bada aipatutako arauak beteko direla.\nBigarrena.– Aintzat hartuta txosten honetako aurreko ataletan adierazitakoa eta espedientean jasotako txostenak, eta, zehazki, kontuan hartuta Ingurumen-ebaluazioari buruzko abenduaren 9ko 21/2013 Legearen V. eranskinean ezarritako irizpideak, ondorioztatzen da ezen, ingurumen-dokumentuan bildutako babes-neurrien eta neurri zuzentzaileen multzoak, txosten honetako aurreko puntuan adierazitakoek eta baimen sektorialetan ezarritakoek murrizten dituztela ingurumen-eragin kaltegarriak, honako plan honen aldaketak izan litzakeenak: Andoaingo N.U.02 Leitzarango Landa Parkea eremuko Antolamenduko Plan Bereziaren aldaketak. Hori dela eta, ez da aurreikusten aldaketa horrek eragin negatibo esanguratsurik izango duenik ingurumenean; beraz, ez da beharrezkotzat jotzen planari ingurumen-ebaluazio estrategiko arrunta egitea.\nHirugarrena.– Ebazpen honen edukiaren berri ematea Andoaingo Udalari.


Abian dira kontzertu pedagogikoak – Irunero\nPosted on 2017(e)ko martxoak 8 2017(e)ko martxoak 8 by Irunero\nMartxoaren 10ean izango da hurrengo saioa, Luis Mariano Lirika Elkartearen eskutik\nOtsailaren 22an hasi dira Lehen eta Bigarren Hezkuntzako ikasleei zuzendutako Kontzertu Pedagogikoak. Skola Musik akademiak eskaini du lehen emanaldia, Irungo ikastetxeetako 2.DBHko ikasleentzat. Maiatzera arteko egitaraua prestatu du udalak. Emanaldiak goizez izango dira, eskola orduetan, Amaia Kultur Zentroko auditorioan.\nAlbada Antzinako Musika taldearen ekimenez sortu zen Kontzertu Pedagogikoak programa, duela bi hamarkada. 7 eta 15 urte arteko haurrei eta nerabeei zuzendutako ekimena da (LHko bigarren mailatik, DBHko hirugarren mailara). Zenbait musika taldek kontzertu bereziak eskaintzen dituzte, ikasleen eskola orduetan, Amaia Kultur Zentroan. Programaren helburua azaldu du Josune Gomez Hezkuntza eta Gazteria arloko ordezkariak: “Zirkuitu komertzialetan proposatzen denaren aldean, musika ezberdina entzuteko aukera ematen diegu. Gainera, musikaren alderdi desberdinak ezagutuko dituzte”.\nHiriko ia 4.000 ikasle izango dira entzule eta parte hartzaile, kontzertu pedagogikoetan. Bederatzi kontzertu ezberdin antolatu dituzte, eta hamalau emanaldi egongo dira, guztira, otsailetik maiatzera. Programazioa prestatzerako orduan, ikasleen oporrak eta azterketa garaiak kontuan hartu dituztela baieztatu du Gomezek. Saio anitzak izango dira, estiloei eta taldeen formazioei dagokienez. Abesbatzak, hirukoteak eta talde sinfonikoak ariko dira, adibidez, musika kultua, pop-a, folk-a, rock-a eta jazz-a eskaintzen, besteak beste.\nSola Musik akademiak eskaini du lehen emanaldia, otsailaren 22an, DBHko 2.mailako ikasleei zuzenduta. Akademiako Irene Elizetxeak adierazi du haien helburua zein izan den: “Musika estilo ezberdinak daudela erakutsi nahi izan diegu gaztetxoei. Estilo bakoitzak zertan datzan azaldu diegu, eta bakoitzaren inguruko historia pixka bat ere bai”. Hurrengo saioa martxoaren 10ean izango da, 10:30etan, Amaia Kultur Zentroan. Luis Mariano Elkarte Lirikoak El elixir de amor opera eskainiko du, Lehen Hezkuntzako seigarren mailako ikasleentzat.\nEGITARAUA (Amaia Kultur Zentroan):\nMartxoak 29: Albada Antzinako Musika taldearen emanaldiak, LHko 5.mailako ikasleentzat. 9:30etan eta 11:0etan.\nMartxoak 30: Txistularien Udal Bandaren saioak, LHko 3.mailako ikasleentzat. 9:30etan eta 11:00etan.\nApirilak 26: piano eta biolontxelo kontzertuak, LHko 2.mailako ikasleentzat. 9:30etan eta 11:00etan.\nMaiatzak 3 eta 4: Donato Goyeneche Trio taldearen saioak, DBHko 1.go mailako ikasleentzat. 10:30etan.\nMaiatzak 10: Ametsa Txiki abesbatzaren emanaldiak, LHko 4.mailako ikasleentzat. 9:30etan eta 11:00etan.\nMaiatzak 24: Udal Kontserbatorioko orkestraren kontzertua, DBHko 3.mailako ikasleentzat. 10:30etan.


Mobilizazioak ugarituko dira Nafarroan sindikalisten aurkako jazarpen polizial eta judizialari aurre egiteko | LAB SINDIKATUA\nEkintza Sindikala Mobilizazioak ugarituko dira Nafarroan sindikalisten aurkako jazarpen polizial eta judizialari aurre egiteko\nLAB sindikatuak langileei eskatu die bihar, ekainaren 20an, lantokietan elkartasun erakustaldiak egin ditzaten Nafarroan prekaritatearen eta esplotazioaren aurkako protesta ekintzetan parte hartzeagatik zigortu dituzten edo zigortu nahi dituzten sindikalistei babesa agertzeko eta askatasun sindikalen aldeko aldarria egiteko. 27an Huerta de Peraltako langile baten egoera judizial ankerra aurkeztuko da; 28an elkarretaratze zaratatsua eginen dute Tafallan; eta uztailaren 2an manifestazioa Iruñean.\nMaiatzaren bukaeran jakin genuen LAB sindikatuko kide bati 21 hilabeteko kartzela zigorra ezarri ziotela -kartzelan sartzeko betebeharrarekin- Iruñeko La Sangiovesa jatetxean eginiko protesta baketsu batean parte hartzeagatik. Maiatzaren bukaeran ere hasi zitzaizkigun iristen Foruzaingoak Huerta de Peraltako borrokaren karietara jarritako dozenaka isun ere, eta gainera jakin genuen hiru sindikalistaren kontrako ekinbide penalak irekiak zituztela. Hona hemen horren guztiaren laburpena:\n•\t21 hilabeteko kartzela zigorra ezarri diote LABeko kide bati edozein protesta sindikaletan egin ohi diren ekintzak egiteagatik: jatetxe barnean bozgorailu batekin kontsigna laboralak bota, pegatinak jarri, kartelak erakutsi, eta establezimenduaren ate baten parean elkarretaratzea egin.\n•\tOraingoz 17.313 euroko zigorra jaso dugu isunetan. Horri prozesu penaletako bermeak gehituta, dagoeneko, zigor ekonomikoa 20.000 euro baino gehiagokoa da.\n•\tProzesu penalak:\n◦\tFiskaltzak 2.880 euroko isun eskaera egin du LABeko kide baten aurka. Epaiketa uztailaren 2an eginen dute Iruñean. (INFORMAZIO BERRIA)\n◦\tFiskaltzak urtebeteko kartzela zigorra eskatu du LABeko bi sindikalistaren kontra protesta ekintza irudimentsu eta baketsu bat egiteagatik: furgoneta bati barazki enpresa baten itxura eman zioten, Huerta de Peraltako atea zaintzen ari ziren foruzainei ziria sartu zieten, furgoneta atean gurutzatu eta sarbidea oztopatu zuten minutu gutxi batzuez.\n◦\tFiskaltzak eskaera ankerrak egin ditu Huerta de Peraltako langile baten aurka: 2 urte eta 6 hilabeteko kartzela zigorra, 2.500 euroko isuna, eta 5 urteko kanporatzea -marokoar herritartasuna baitu-.\nJazarpen polizial eta judizial horri aurre egiteko LAB sindikatuak Borroka sindikala aurrera kanpaina jarri du martxan. Kanpaina horri lotuta, hainbat mobilizazio eginen dira hurrengo egunetan Nafarroan. Hona hemen horren guztiaren laburpena:\n•\tEkainak 20, ortzeguna: Elkartasun erakustaldiak Nafarroako lantokietan.\n•\tEkainak 27, ortzeguna: Prentsaurrekoa Huerta de Peraltako langilearen kasua salatzeko eta haren inguruan aktibatuko den dinamika aurkezteko. 11:00etan izanen da, Iruñeko (in)Justizia Jauregiaren parean.\n•\tEkainak 28, ortziralea: Tafallan, eguerdian informazio banatuko dute azokan eta 19:00etan elkarretaratze zaratatsua eginen dute epaitegien aitzinean.\n•\tUztailak 2, asteartea: Manifestazioa Iruñean, 19:00etan Udaletxe plazatik.